Zmluva o podpore prevádzky, údržbe,  rozvoji a rozšírení informačného systému Elektronický systém pre správu registratúry

uzatvorená podľa § 269 ods. 2 a nasl. a § 536 a nasl. zákona č. 513/1991 Zb. Obchodný zákonník v znení neskorších predpisov a  § 65 a nasl. a § 90 zákona č. 185/2015 Z. z. Autorský zákon v znení neskorších predpisov

(ďalej len „Zmluva“)

**Objednávateľ:**

**Názov:** **Ministerstvo zahraničných vecí a európskych záležitostí Slovenskej republiky**

**Sídlo:** Hlboká cesta 2, 833 36 Bratislava, Slovenská republika

**IČO:** 00699021

**IČ DPH:** SK2020879344

**Bankové spojenie:** Štátna pokladnica

**Číslo účtu/IBAN:** SK36 8180 0000 0070 0007 3594

**SWIFT(BIC):** SPSRSKBA

**Zastúpený:**

(ďalej len „**Objednávateľ**“)

a

**Poskytovateľ:**

Obchodné meno:

**Sídlo:**

**IČO:**

**IČ DPH:**

**Registrácia:**

**Bankové spojenie:**

**Číslo účtu:**

**Kód banky:**

**IBAN/SWIFT:**

**Zastúpený/Štatutárny orgán:**

(ďalej len „**Poskytovateľ**“)

(Objednávateľ a Poskytovateľ ďalej spoločne len „**Zmluvné strany**“)

**Článok 1**

**Úvodné ustanovenia**

* 1. Účelom Zmluvy je zabezpečenie plynulej, bezpečnej, bezporuchovej a spoľahlivej prevádzky, údržby, rozvoja a rozšírenia informačného systému **„Elektronický systém pre správu registratúry“** (ďalej len IS ESSR), ktorý bol vybudovaný na platforme Fabasoft eGov-Suite 2016 a slúži ako základný komunikačný nástroj Objednávateľa pre internú aj externú komunikáciu elektronických registratúrnych záznamov. Stručná charakteristika a popis IS ESSR je uvedená v Prílohe č. 1 Zmluvy „Základná architektúra IS ESSR“ (ďalej len „Príloha č. 1“).
	2. Zmluvné strany uzatvárajú Zmluvu v súlade s výsledkom verejného obstarávania na poskytnutie služieb podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) s názvom „Zabezpečenie podpory prevádzky, údržby, rozvoja a rozšírenia informačného systému Elektronický systém pre správu registratúry“ ktoré Objednávateľ ako verejný obstarávateľ vyhlásil vo Vestníku verejného obstarávania č. ................. zo dňa ..................... pod značkou ...................... a v Úradnom Vestníku Európskej únie č. .................... zo dňa .......................... pod značkou ....................... (ďalej len „verejné obstarávanie“).
	3. Poskytovateľ vyhlasuje, že:
1. sa oboznámil a preskúmal všetky poskytnuté dokumenty, podmienky a okolnosti súvisiace s plnením predmetu Zmluvy a sú mu známe všetky technické a kvalitatívne podmienky plnenia predmetu Zmluvy,
2. predmet Zmluvy je mu jasný a na základe svojich schopností, technického vybavenia a odborníkov, ktorých má k dispozícii, je schopný ho v súlade so Zmluvou, ako aj príslušnými právnymi predpismi plniť riadne, včas, kompletne a na požadovanej úrovni.
	1. Poskytovateľ musí byť počas celej platnosti a účinnosti Zmluvy držiteľom platných certifikátov pre oblasť súvisiacu s predmetom Zmluvy vydaných nezávislou inštitúciou, ktorými sa potvrdzuje splnenie požiadaviek na:
3. systém manažérstva kvality podľa normy ISO 9001,
4. systém environmentálneho manažérstva podľa normy ISO 14001,
5. systém riadenia informačnej bezpečnosti podľa normy ISO 27001
	1. Objednávateľ uzná ako rovnocenný certifikát k certifikátom podľa článku 1.4 vydaný príslušným orgánom členského štátu Európskej únie alebo štátu, ktorý je zmluvnou stranou Dohody o Európskom hospodárskom priestore.
	2. Ak Poskytovateľ v procese verejného obstarávania preukazoval technickú spôsobilosť alebo odbornú spôsobilosť prostredníctvom technických alebo odborných kapacít inej osoby, zaväzuje sa pri plnení predmetu Zmluvy v súlade s § 34 ods. 3 zákona o verejnom obstarávaní používať kapacity osoby, ktorej spôsobilosť využil na preukázanie technickej spôsobilosti alebo odbornej spôsobilosti. Ak Poskytovateľ v procese verejného obstarávania preukazoval finančné a ekonomické postavenie prostredníctvom finančných zdrojov inej osoby, zaväzuje sa pri plnení predmetu Zmluvy v súlade s § 33 ods. 2 zákona o verejnom obstarávaní skutočne používať zdroje osoby, ktorej postavenie využil na preukázanie finančného a ekonomického postavenia.
	3. Ak Poskytovateľ predkladal v procese verejného obstarávania Objednávateľovi zmluvu podľa § 34 ods. 3 zákona o verejnom obstarávaní na preukázanie technickej alebo odbornej spôsobilosti, alebo zmluvu podľa § 33 ods. 2 zákona o verejnom obstarávaní na preukázanie finančného a ekonomického postavenia, Objednávateľ je oprávnený kedykoľvek počas účinnosti Zmluvy požadovať od Poskytovateľa preukázanie platnosti a účinnosti takej zmluvy. Na preukázanie platnosti a účinnosti zmluvy podľa predchádzajúcej vety Poskytovateľ predloží Objednávateľovi do 10 pracovných dní od doručenia žiadosti Objednávateľa čestné vyhlásenie, v ktorom Poskytovateľ a osoba podľa bodu 1.6 pravdivo vyhlásia, že zmluva podľa predchádzajúcej vety je platná a účinná, a originál alebo kópiu takej zmluvy.
	4. Ak Poskytovateľ v procese verejného obstarávania preukazoval technickú spôsobilosť alebo odbornú spôsobilosť dokladmi, ktorých platnosť je viazaná na ohraničené časové obdobie, je povinný zabezpečiť ich platnosť počas celej účinnosti Zmluvy. Na preukázanie platnosti dokladu podľa predchádzajúcej vety postačí, ak Poskytovateľ do 10 pracovných dní od doručenia žiadosti Objednávateľa predloží Objednávateľovi kópiu požadovaného dokladu, ktorým Poskytovateľ preukáže, že doklad podľa predchádzajúcej vety je platný.
	5. Poskytovateľ musí spĺňať podmienky účasti týkajúce sa osobného postavenia podľa § 32 ods. 1 zákona o verejnom obstarávaní počas platnosti a účinnosti Zmluvy. Ak Poskytovateľ nie je zapísaný v zozname hospodárskych subjektov podľa § 152 zákona o verejnom obstarávaní, alebo sa neaplikuje § 152 ods. 3 zákona o verejnom obstarávaní, do 7 pracovných dní od doručenia žiadosti Objednávateľa predloží Poskytovateľ Objednávateľovi doklady, ktorými preukáže splnenie podmienok účasti týkajúcich sa osobného postavenia podľa § 32 ods. 1 zákona o verejnom obstarávaní. Táto povinnosť sa nevzťahuje na doklady, ktoré môže Objednávateľ získať z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) v znení neskorších predpisov. Poskytovateľ poskytne na žiadosť Objednávateľa údaje potrebné na získanie dokladov podľa predchádzajúcej vety do 5 pracovných dní od doručenia žiadosti Objednávateľa.
	6. Poskytovateľ je v súlade s § 4 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon o registri partnerov verejného sektora“) povinný byť zapísaný v registri partnerov verejného sektora po dobu trvania Zmluvy podľa § 4 ods. 1 zákona o registri partnerov verejného sektora, ak sa naň takáto povinnosť vzťahuje, a nesmie mať ako konečného užívateľa výhod zapísaného v registri partnerov verejného sektora osobu uvedenú v § 11 ods. 1 písm. c) zákona o verejnom obstarávaní.
	7. Poskytovateľ podľa § 11 zákona o registri partnerov verejného sektora zodpovedá za správnosť a úplnosť údajov zapísaných o ňom v registri partnerov verejného sektora, identifikáciu konečného užívateľa výhod, ako aj overovanie identifikácie konečného užívateľa výhod.
	8. Poskytovateľ sa zaväzuje pri plnení Zmluvy dodržiavať všetky relevantné všeobecne záväzné právne predpisy v rozsahu potrebnom pre plnenie Zmluvy, najmä:
6. zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov (ďalej len „zákon č. 95/2019“),
7. vyhlášku Úradu podpredsedu vlády Slovenskej republiky pre investície a informatizáciu č. 78/2020 Z. z. o štandardoch pre informačné technológie verejnej správy v znení vyhlášky Ministerstva investícií, regionálneho rozvoja a informatizácie Slovenskej republiky č. 546/2021 Z. z. (ďalej len „vyhláška č. 78/2020“),
8. zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov (ďalej len „zákon o kybernetickej bezpečnosti“),
9. vyhlášku Národného bezpečnostného úradu č. 362/2018 Z.z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení v znení vyhlášky Národného bezpečnostného úradu č. 264/2023 Z. z. (ďalej len vyhláška č. 362/2018“),
10. vyhlášku Úradu podpredsedu vlády Slovenskej republiky pre investície a informatizáciu č. 179/2020 Z. z., ktorou sa ustanovuje spôsob kategorizácie a obsah bezpečnostných opatrení informačných technológií verejnej správy (ďalej len „vyhláška č. 179/2020“),
11. vyhlášku Úradu podpredsedu vlády Slovenskej republiky pre investície a informatizáciu č. 85/2020 Z. z. o riadení projektov v znení vyhlášky Ministerstva investícií, regionálneho rozvoja a informatizácie Slovenskej republiky č. 545/2021 Z. z.,
12. nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (ďalej len „všeobecné nariadenie o ochrane údajov“),
13. zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov (ďalej len „zákon o ochrane osobných údajov“),
14. zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov,
15. zákon č. 395/2002 Z. z. o archívoch a registratúrach a o doplnení niektorých zákonov v znení neskorších predpisov,
16. vyhláška Ministerstva vnútra Slovenskej republiky č. 628/2002 Z. z., ktorou sa vykonávajú niektoré ustanovenia zákona o archívoch a registratúrach a o doplnení niektorých zákonov v znení neskorších predpisov,
17. vyhlášku Ministerstva vnútra Slovenskej republiky č. 410/2015 Z. z. o podrobnostiach výkonu správy registratúry orgánov verejnej moci a o tvorbe spisu v znení neskorších predpisov,
18. výnos Ministerstva vnútra Slovenskej republiky č. 525/2011 Z. z. o štandardoch pre elektronické informačné systémy na správu registratúry v znení opatrenia Ministerstva vnútra slovenskej republiky č. 203/2021 Z. z (ďalej len „výnos č.  525/2011“).
	1. S cieľom dosiahnutia pozitívneho sociálneho vplyvu pri plnení Zmluvy sa Zmluvné strany dohodli v súlade s § 10 ods. 7 zákona o verejnom obstarávaní uplatniť sociálne hľadisko spočívajúce v stanovení povinnosti Poskytovateľa vytvoriť pracovnú príležitosť pre znevýhodneného uchádzača o zamestnanie alebo študenta posledného ročníka druhého stupňa vysokoškolského vzdelávania alebo povinnosti zachovať pracovné miesto znevýhodneného uchádzača o zamestnanie alebo študenta posledného ročníka druhého stupňa vysokoškolského vzdelávania, ktoré by bolo zrušené, ak by nedošlo k uzavretiu Zmluvy V súlade s vyššie uvedeným sa Poskytovateľ zaväzuje počas platnosti a účinnosti Zmluvy zabezpečiť plnenie jedným znevýhodneným uchádzačom o zamestnanie alebo študentom posledného ročníka druhého stupňa vysokoškolského vzdelávania, ktorého Poskytovateľ príjme na účely plnenia Zmluvy; táto povinnosť sa považuje za splnenú, aj ak je splnená prostredníctvom subdodávateľa Poskytovateľa, ktorý sa podieľa na plnení na základe Zmluvy. Znevýhodnený uchádzač o zamestnanie je osoba špecifikovaná v § 8 ods. 1 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov. Poskytovateľ je povinný do 10 pracovných dní od doručenia výzvy Objednávateľa dôveryhodne preukázať, že splnil predmetnú podmienku.

**Článok 2**

**Definícia niektorých pojmov**

* 1. **„Hardvérové požiadavky“** sú Poskytovateľom odporúčané hardvérové požiadavky, po splnení ktorých Poskytovateľ zaručuje funkčnosť IS ESSR. Hardvérové požiadavky doručí Poskytovateľ Objednávateľovi vo forme technologicky neutrálnych parametrov bez odkazovania na konkrétne značky produktov, a to v dostatočnom predstihu pri každej úprave IS ESSR, ktorá má vplyv na hardvérové požiadavky. Za zabezpečenie hardvérových požiadaviek a podpory hardvérovej infraštruktúry zodpovedá Objednávateľ.
	2. **„Softvérové požiadavky“** sú Poskytovateľom odporúčané softvérové požiadavky zisťované počas plnenia predmetu Zmluvy, ktoré pri ich splnení zaručujú požadovanú funkčnosť IS ESSR (napr. softvérové požiadavky na licencované produkty tretích strán). Softvérové požiadavky doručí Poskytovateľ Objednávateľovi vo forme technologicky neutrálnych parametrov bez odkazovania na konkrétne značky softvéru, a to  v dostatočnom predstihu pri každej úprave IS ESSR, ktorá má vplyv na softvérové požiadavky. Za zabezpečenie softvérových požiadaviek a licenčnej podpory softvéru zodpovedá Objednávateľ.
	3. **„Licencované produkty tretích strán“** sú softvérové produkty vyvíjané a distribuované tretími stranami s vlastnými licenčnými a záručnými podmienkami. Dodanie licencovaných produktov tretích strán nie je súčasťou predmetu Zmluvy.
	4. **„Hardvér“** je hardvérový produkt týkajúci sa alebo predstavujúci celkové technické vybavenie počítača, servera alebo iného technického zariadenia.
	5. **„Softvér“** je softvérový produkt, ktorého súčasťou je počítačový program/počítačové programy, vrátane súvisiacej dokumentácie a manuálov.
	6. **„Testovacie scenáre“** predstavujú štruktúrovaný, vopred dohodnutý súbor akcií v definovanej postupnosti, ktorým sa overí a otestuje správna, úplná funkčnosť požadovanej zmeny IS ESSR podľa požiadaviek Objednávateľa.
	7. **„Akceptačné testy“** sú testy vykonané najmä na základe testovacích scenárov, ktoré majú preveriť, či dohodnutá zmena alebo rozšírenie funkčnosti IS ESSR spĺňa zadanie špecifikované Objednávateľom.
	8. **„Servisný zásah“** je zásah Poskytovateľa, ktorý vedie k lokalizácii a odstráneniu chýb, porúch alebo bezpečnostných incidentov IS ESSR (ďalej len „chyby“) nahlásených Objednávateľom, a to formou vzdialeného prístupu, alebo osobnou prítomnosťou odborníka Poskytovateľa na mieste poruchy na pracovisku Objednávateľa.
	9. **„Cena“** predstavuje finančnú čiastku, ktorú zaplatí Objednávateľ podľa Zmluvy Poskytovateľovi za riadne a včasné plnenie predmetu Zmluvy.
	10. **„Človekodeň“** (ďalej aj **„MD“**) predstavuje plnenie predmetu Zmluvy v rozsahu práce jedného odborníka Poskytovateľa uvedeného v bode 4.2 v trvaní 8 hodín, pričom do tohto času sa nezapočítava prestávka v práci v zmysle všeobecne záväzných právnych predpisov.
	11. **„Paušálne služby“** sú služby poskytované Poskytovateľom podľa ustanovení Zmluvy pravidelne. Cena za Paušálne služby je stanovená vo forme mesačného paušálu.
	12. **„Objednávkové služby“** sú služby poskytované Poskytovateľom podľa ustanovení Zmluvy na základe písomnej objednávky Poskytovateľa. Cena za Objednávkové služby je stanovená na základe konkrétneho počtu MD za poskytnuté služby.
	13. **„Dôverná informácia“** je údaj, podklad, poznatok, dokument alebo iná informácia bez ohľadu na formu jej zachytenia, s výnimkami uvedenými v článku 9, ktorá
1. sa týka Zmluvnej strany,
2. bola poskytnutá Zmluvnej strane alebo získaná Zmluvnou stranou pred nadobudnutím platnosti a účinnosti Zmluvy a tiež počas jej platnosti a účinnosti, pokiaľ sa týka jej predmetu a
3. je výslovne Zmluvnou stranou označená ako „dôverná“, „confidential“, „proprietary“ alebo iným obdobným označením, a to od okamihu oznámenia tejto skutočnosti druhej Zmluvnej strane a
4. má všeobecne záväznými právnymi predpismi Slovenskej republiky stanovený osobitný režim nakladania, a to najmä obchodné tajomstvo, bankové tajomstvo, telekomunikačné tajomstvo, daňové tajomstvo, a utajované skutočnosti.
	1. **„Bezpečnostný incident“** je akékoľvek narušenie bezpečnosti IS ESSR, ako aj akákoľvek bezpečnostná udalosť (udalosť, ktorá bezprostredne ohrozila aktívum alebo činnosť Objednávateľa) alebo akékoľvek porušenie bezpečnostnej politiky Objednávateľa a pravidiel súvisiacich s bezpečnosťou informačných systémov verejnej správy.
	2. **„Informačný systém pre správu požiadaviek“** je elektronický informačný systém Poskytovateľa pre správu požiadaviek zabezpečený bezodplatne Poskytovateľom, prostredníctvom ktorého Poskytovateľ eviduje a spracúva požiadavky Objednávateľa nahlásené prostredníctvom Service Desku pri plnení predmetu Zmluvy podľa bodu 3.2 písm. a). Poskytovateľ zabezpečí pre Objednávateľa prístup do Informačného systému pre správu požiadaviek tak, aby ho Objednávateľ mohol používať od nadobudnutia účinnosti Zmluvy. Požiadavka podľa tohto ustanovenia je hlásenie chyby Objednávateľom alebo požiadavka Objednávateľa na konzultáciu alebo poradenstvo.
	3. **„Pracovník Poskytovateľa“** je osoba podieľajúca sa na plnení predmetu Zmluvy, vrátane odborníkov uvedených v bode 4.2.

**Článok 3**

**Predmet Zmluvy**

* 1. Predmetom Zmluvy je záväzok Poskytovateľa vykonávať a zabezpečovať pre Objednávateľa služby a plnenia uvedené v bode 3.2 a záväzok Objednávateľa zaplatiť Poskytovateľovi za riadne poskytnuté služby cenu vo výške a za podmienok dohodnutých v Zmluve.
	2. Poskytovateľ sa v súlade so Zmluvou zaväzuje poskytovať Objednávateľovi nasledujúce služby v rozsahu uvedenom v prílohe č. 2 „Rozsah poskytovaných služieb“ (ďalej len „Príloha č. 2“):
		1. „Podpora prevádzky a údržba IS ESSR“,
		2. „Rozvoj a rozšírenie IS ESSR“,
		3. „Školenia používateľov a administrátorov IS ESSR“.
	3. Služby podľa bodu 3.2 písm. a) sú ďalej označované aj ako „Paušálne služby“ a služby podľa bodu 3.2 písm. b) a c) sú ďalej označované aj ako „Objednávkové služby“.

**Článok 4**

**Podmienky plnenia**

* 1. Plnenie predmetu Zmluvy bude realizované na pracoviskách Objednávateľa v Slovenskej republike a/alebo prostredníctvom vzdialeného prístupu pri dodržaní bezpečnostných, technických a organizačných podmienok Objednávateľa.
	2. Poskytovateľ je povinný pri plnení predmetu Zmluvy podľa bodu 3.2 písm. b) a c) využiť nasledujúcich odborníkov, prostredníctvom ktorých preukazoval odbornú a technickú spôsobilosť v procese verejného obstarávania, spĺňajúcich kritériá uvedené v prílohe č. 3 „Požiadavky na odborníkov“ (ďalej len „Príloha č. 3“):
1. projektový manažér,
2. softvérový analytik,
3. IT programátor / vývojár pre SW platformu Fabasoft
4. IT tester,
5. systémový administrátor,
6. špecialista pre bezpečnosť IT,
7. školiteľ.

Poskytovateľ môže využiť jednu osobu za účelom preukázania splnenia požiadaviek na viacerých odborníkov súčasne pod podmienkou, že špecialista pre bezpečnosť IT nebude zabezpečený prostredníctvom rovnakých osôb ako sú odborníci v ostatných pozíciách.

* 1. Poskytovateľ môže so súhlasom Objednávateľa zmeniť konkrétneho odborníka podľa bodu 4.2 za iného alebo doplniť nového odborníka na plnenie predmetu Zmluvy, len ak spĺňa požiadavky uvedené v Prílohe č. 3 pre tento druh odborníka. Ak nový odborník spĺňa podmienky uvedené v Prílohe č. 3, zmenu odborníka schváli oprávnená osoba Objednávateľa podľa bodu 11.7 do 5 dní odo dňa doručenia písomného návrhu na zmenu alebo doplnenie odborníkov, ktorý obsahuje dokumenty preukazujúce splnenie podmienok uvedených v Prílohe č. 3.
	2. Službu „Podpora prevádzky a údržby IS ESSR“ podľa bodu 3.2 písm. a) je Poskytovateľ povinný zabezpečiť v režime „8/5“, t. j. v čase od 8.00 hod. do 16.00 hod. počas pracovných dní. Podpora prevádzky a údržby IS ESSR podľa bodu 3.2 písm. a) zahŕňa tieto služby bližšie špecifikované v Prílohe č. 2:
1. Service Desk
2. Technická podpora
3. Servisný zásah
4. Technologická podpora
	1. Pri poskytovaní Paušálnych služieb je Poskytovateľ povinný zabezpečiť priebežné vedenie evidencie vykonávaných činností pracovníkov podieľajúcich sa na plnení. Poskytovateľ predloží zoznam činností podľa vzoru uvedeného v prílohe č. 4 - „Mesačný výkaz činností pri poskytovaní Paušálnych služieb“ (ďalej len „Mesačný výkaz“) na posúdenie a odsúhlasenie oprávnenej osobe Objednávateľa podľa bodu 11.7 do 10 dní od ukončenia príslušného kalendárneho mesiaca. V Mesačnom výkaze budú uvedené všetky činnosti vykonané pracovníkmi Poskytovateľa v rámci kalendárneho mesiaca. Objednávateľom odsúhlasený Mesačný výkaz tvorí prílohu faktúry za Paušálne služby poskytnuté v danom kalendárnom mesiaci.
	2. Službu „Rozvoj a rozšírenie IS ESSR“ podľa bodu 3.2 písm. b), ktorá je bližšie špecifikovaná v bode 2.1 Prílohy č. 2, je Poskytovateľ povinný zabezpečiť v požadovanom rozsahu a termíne na základe písomnej objednávky. Súčasťou písomnej objednávky vystavenej Objednávateľom bude špecifikácia požadovaných úprav, harmonogram realizácie, termín splnenia a počty s cenovou kalkuláciou MD odborníkov uvedených v Prílohe č. 3 podieľajúcich sa na poskytnutí služby. Vyhotoveniu objednávky podľa predchádzajúcej vety predchádza schválenie špecifikácie požadovaných zmien v súlade s bodom 2.1.3 Prílohy č. 2. Poskytovateľ doručí Objednávateľovi písomne potvrdenie objednávky najneskôr nasledujúci pracovný deň po doručení objednávky.
	3. Prevzatie plnenia predmetu Zmluvy podľa bodu 3.2 písm. b) a bodu 4.13 potvrdí oprávnená osoba Objednávateľa podľa bodu 11.7 na odovzdávacom a preberacom protokole podľa prílohy č. 5 „Odovzdávací a preberací protokol“ (ďalej len „Príloha č. 5“).
	4. Službu „Školenia používateľov a administrátorov IS ESSR“ podľa bodu 3.2 písm. c), ktorá je bližšie špecifikovaná v bode 2.2 Prílohy č. 2, zrealizuje Poskytovateľ na základe písomnej objednávky. Súčasťou písomnej objednávky vystavenej Objednávateľom bude špecifikácia školenia, termín realizácie školenia a počet s cenovou kalkuláciou MD školiteľa. Vyhotoveniu objednávky podľa predchádzajúcej vety predchádza schválenie požiadavky na školenie v súlade s bodom 2.2.2 Prílohy č. 2.
	5. Realizáciu školenia podľa bodu 3.2 písm. c) potvrdí oprávnená osoba Objednávateľa podľa bodu 11.7 na odovzdávacom a preberacom protokole podľa Prílohy č. 5, ku ktorému bude priložená prezenčná listina účastníkov školenia.
	6. Maximálny cenový limit za Objednávkové služby, ktorý nemôžu Zmluvné strany prekročiť počas účinnosti Zmluvy, je uvedený bode 5.3.
	7. Ak Objednávateľ obstará hardvér, ktorý nebude vyhovovať hardvérovým požiadavkám podľa bodu 2.1 alebo softvér, ktorý nebude vyhovovať softvérovým požiadavkám podľa bodu 2.2, alebo nezabezpečí obstaranie podpory licencovaných produktov tretích strán podľa bodu 2.3 počas účinnosti Zmluvy, Poskytovateľ bezodkladne písomne upozorní Objednávateľa, že takáto zmena hardvéru alebo nezabezpečenie podpory softvérových licencií môže mať vplyv na funkčnosť IS ESSR. V prípade, ak takáto skutočnosť preukázateľne nastane a Poskytovateľ písomne upozornil Objednávateľa podľa tohto bodu, vylučuje sa zodpovednosť Poskytovateľa za nezabezpečenie funkčnosti alebo nedosiahnutie výkonových parametrov požadovaných v špecifikácii IS ESSR z uvedeného dôvodu.
	8. V rámci Paušálnych služieb poskytovaných v rozsahu podľa Prílohy č. 2 zabezpečí Poskytovateľ funkčnosť IS ESSR minimálne v rozsahu cieľovej dostupnosti podľa bodu 4.14 písm. a).
	9. Pri akejkoľvek zmene IS ESSR Poskytovateľ odovzdá Objednávateľovi aktualizovanú dokumentáciu IS ESSR na CD alebo DVD nosiči alebo na inom vhodnom a dohodnutom nosiči dát a aktualizovaný zdrojový kód spôsobom uvedeným v bode 7.2.
5. do 15 dní od konca kalendárneho mesiaca, v ktorom boli urobené zmeny v rámci plnenia predmetu Zmluvy podľa bodu 3.2 písm. a),
6. pri prevzatí plnenia Objednávateľom v súlade s bodom 4.7 alebo
7. k termínu ukončenia Zmluvy.

Prevzatie dokumentácie a zdrojového kódu podľa predchádzajúcej vety Objednávateľ potvrdí v odovzdávacom a preberacom protokole podľa Prílohy č. 5.

* 1. Garancia dostupnosti IS ESSR:
1. Poskytovateľ garantuje cieľovú dostupnosť IS ESSR najmenej vo výške 97 % cieľovej prevádzkovej doby v sledovanom období, ktorým je kalendárny mesiac (ďalej len „Cieľová dostupnosť“).
2. Cieľovou prevádzkovou dobou (ďalej len „Cieľová prevádzková doba“ alebo „CPD“) je celkový počet hodín pripadajúci v sledovanom období, ktorým je kalendárny mesiac, na obdobie, kedy IS ESSR má byť dostupný a k dispozícii koncovým používateľom Objednávateľa. Dostupný a k dispozícii koncovým používateľom Objednávateľa má byť IS ESSR 24 hodín 7 dní v týždni nepretržite počas Cieľovej dostupnosti, počas účinnosti Zmluvy.
3. Časom nedostupnosti IS ESSR (ďalej len „Čas nedostupnosti systému“ alebo „CNS“) sa rozumie obdobie od nahlásenia chyby kategórie A na Service Desk Poskytovateľa do momentu doručenia potvrdenia oprávnenej osobe Objednávateľa podľa bodu 11.7 o odstránení takejto chyby alebo o implementácii dočasného riešenia eliminujúceho predmetnú chybu kategórie A alebo po dohode s Objednávateľom o modifikácii závažnosti chyby IS ESSR na chybu kategórie najviac B.

Dosiahnutou dostupnosťou sa rozumie hodnota určená nasledovným vzorcom:

$$DD=\frac{CPD – CNS}{CPD} ×100$$

DD Dosiahnutá dostupnosť

CPD Cieľová prevádzková doba

CNS Čas nedostupnosti systému počas Cieľovej prevádzkovej doby

1. Do Času nedostupnosti systému sa bez ohľadu na iné ustanovenia Zmluvy nezapočítava:
	* 1. čas od 16.00 hod. do 8.00 hod. počas pracovných dní a dni pracovného pokoja,
		2. čas plánovanej vopred ohlásenej mimoriadnej údržby IS ESSR v rozsahu najviac 4 hodín počas kalendárneho mesiaca,
		3. doba nedostupnosti IS ESSR preukázateľne spôsobená externými okolnosťami nemajúcimi pôvod v žiadnej časti IS ESSR, napr. výpadky elektrickej energie, telekomunikačných služieb, pokiaľ súčasne príčina výpadku nespočíva v porušení Zmluvy Poskytovateľom alebo v inom konaní Poskytovateľa za ktoré nesie zodpovednosť,
		4. doba nedostupnosti IS ESSR preukázateľne spôsobená dôsledkom prác Poskytovateľa na základe objednávky/požiadavky Objednávateľa, v rámci ktorej bola nedostupnosť vopred písomne oznámená,
		5. doba nedostupnosti IS ESSR preukázateľne spôsobená chybami spočívajúcimi v zlyhaní hardvéru infraštruktúrnych prvkov Objednávateľa, na ktorých je IS ESSR prevádzkovaný a za ktoré Poskytovateľ nenesie zodpovednosť,
		6. doba nedostupnosti IS ESSR preukázateľne spôsobená chybami spočívajúcimi v softvéri tretích strán, pre ktorú nebolo doposiaľ výrobcom takéhoto softvéru uvoľnené opravné riešenie (hotfix, patch, update),
		7. doba nedostupnosti IS ESSR spôsobená chybami spočívajúcimi v poskytovaní služieb tretími stranami (napr. systémami, na ktoré je IS ESSR integrovaný),
		8. doba, počas ktorej Objednávateľ porušil svoju povinnosť uvedenú v článku 12 alebo neposkytol súčinnosť podľa článku 13.
	1. Do 10 pracovných dní po uplynutí každého kalendárneho mesiaca Poskytovateľ vypracuje a predloží Objednávateľovi výkaz dostupnosti IS ESSR obsahujúci informáciu o Sledovanom období, Cieľovej prevádzkovej dobe v Sledovanom období, Čase nedostupnosti počas Cieľovej prevádzkovej doby, so špecifikáciou dôvodov nedostupnosti a celkovej dosiahnutej dostupnosti IS ESSR (ďalej len „Výkaz Dostupnosti“); vzor výkazu dostupnosti tvorí prílohu č. 6 Zmluvy. Oprávnená osoba Objednávateľa podľa bodu 11.7 potvrdí svojim podpisom správnosť údajov uvedených vo Výkaze dostupnosti. V prípade, že Výkaz dostupnosti je v rozpore so Zmluvou alebo reálne vykonaným plnením predmetu Zmluvy Poskytovateľom, je Objednávateľ oprávnený vrátiť Výkaz dostupnosti Poskytovateľovi na prepracovanie. Objednávateľom odsúhlasený Výkaz dostupnosti tvorí prílohu faktúry za Paušálne služby poskytnuté v danom kalendárnom mesiaci.

**Článok 5**

**Cena a platobné podmienky**

1. Cena za predmet Zmluvy je stanovená v súlade so zákonom č. 18/1996 Z. z. o cenách v znení neskorších predpisov a jeho vykonávacej vyhlášky.
2. Cena za Paušálne služby podľa bodu 3.2 písm. a) je uhrádzaná vo forme mesačného paušálu vo výške .............. EUR bez DPH (slovom: .............. eur bez DPH), čo predstavuje .............. EUR s DPH (slovom: ................ eur s DPH) za jeden kalendárny mesiac. Suma mesačného paušálu uvedená v tomto bode sa znižuje o zľavu v percentuálnom vyjadrení vo výške 5-násobku kladného rozdielu medzi garantovanou Cieľovou dostupnosťou a Dosiahnutou dostupnosťou určenou podľa vzorca stanoveného v bode 4.14 písm. c) v sledovanom období, do ktorého príslušný kalendárny mesiac spadá, maximálne až do výšky 100% mesačného paušálu podľa tohto bodu. Uvedenú zľavu zohľadní Poskytovateľ v príslušnej faktúre automaticky, na základe potvrdeného Výkazu dostupnosti podľa bodu 4.15. Záporný výsledok vo výpočte zľavy podľa vzorca uvedeného v tomto bode nemá vplyv na cenu uvedenú v prvej vete tohto bodu.

Výpočet:

Zľava (%) = 5x (97 – DD).

V prípade, ak Poskytovateľ začne s poskytovaním Paušálnych služieb neskôr ako v prvý deň kalendárneho mesiaca, alebo skončí skôr ako v posledný deň kalendárneho mesiaca, fakturuje Objednávateľovi alikvotnú časť mesačného paušálu podľa tohto bodu.

1. Cena za Objednávkové služby podľa bodu 3.2 písm. b) a c) je uhrádzaná za konkrétny počet MD jednotlivých odborníkov podieľajúcich sa na plnení. Cena za 1 MD je:

|  |  |  |
| --- | --- | --- |
| **Označenie odborníka** | **Cena za 1 MD v EUR bez DPH** | **Cena za 1 MD V EUR s DPH** |
| Projektový manažér |  |  |
| Softvérový analytik |  |  |
| IT programátor/vývojár pre SW platformu Fabasoft  |  |  |
| IT tester |  |  |
| Systémový administrátor |  |  |
| Špecialista pre bezpečnosť IT |  |  |
| Školiteľ |  |  |

Celková cena za poskytnutie všetkých plnení podľa bodu 3.2 písm. b) a c) nesmie počas účinnosti Zmluvy presiahnuť finančný limit plnenia, ktorý je vo výške ................... eur bez DPH (slovom: ................... eur bez DPH), ................... eur s DPH (slovom: ................... eur s DPH).

*Poznámka: Finančný limit podľa predchádzajúcej vety bude do Zmluvy doplnený na základe súčtu cien za položky č. 2 až 8 ponúknutých Poskytovateľom vo verejnom obstarávaní uvedenom v bode 1.2.*

1. V prípade zmeny dane z pridanej hodnoty (DPH) sa upraví cena v bode 5.2 a 5.3. Ak sa Poskytovateľ, ktorý v momente uzavretia Zmluvy nie je platiteľom DPH, stane po uzavretí Zmluvy platiteľom DPH, ceny uvedené v tomto článku bez DPH sa budú považovať za ceny s DPH od vzniku povinnosti Poskytovateľa odvádzať DPH.
2. Cenu za predmet Zmluvy uhradí Objednávateľ na základe faktúr vystavených Poskytovateľom a preukázateľne doručených Objednávateľovi na adresu uvedenú v záhlaví Zmluvy. Faktúra musí obsahovať všetky náležitosti faktúry podľa zákona č. 222/2004 Z. z. o dani z pridanej hodnoty v znení neskorších predpisov a účtovného dokladu podľa zákona č. 431/2002 Z. z. o účtovníctve v znení neskorších predpisov a byť v súlade so Zmluvou. Za správne vyhotovenie faktúry zodpovedá v plnom rozsahu Poskytovateľ.
3. Poskytovateľ vystaví faktúry za Paušálne služby uvedené v bode 3.2 písm. a) mesačne v dohodnutej cene podľa bodu 5.2 za príslušný kalendárny mesiac, a to po uplynutí fakturovaného kalendárneho mesiaca, najneskôr do 15. dňa nasledujúceho kalendárneho mesiaca. Poskytovateľ je povinný pred vystavením faktúry splniť si povinnosti uvedené v bode 4.13 písm. a); v opačnom prípade mu Objednávateľ vráti vystavenú faktúru. Prílohou k faktúre je Mesačný výkaz podľa bodu 4.5 a Výkaz dostupnosti podľa bodu 4.15.
4. Poskytovateľ vystaví faktúry za Objednávkové služby uvedené v bode 3.2 písm. b) do 15 dní od odovzdania a prevzatia celého plnenia uvedeného v objednávke podľa bodu 4.6 formou odovzdávacieho a preberacieho protokolu. Poskytovateľ je povinný pred vystavením faktúry splniť si povinnosti uvedené v bode 4.13 písm. b), v opačnom prípade mu Objednávateľ vráti vystavenú faktúru. Prílohou k faktúre je objednávka podľa bodu 4.6. a odovzdávací a preberací protokol podľa bodu 4.7.
5. Poskytovateľ vystaví faktúry za Objednávkovú službu uvedené v bode 3.2 písm. c) do 15 dní od potvrdenia celého plnenia uvedeného v objednávke podľa bodu 4.8 formou odovzdávacieho a preberacieho protokolu. Prílohou k faktúre je objednávka podľa bodu 4.8, odovzdávací a preberací protokol a prezenčná listina zo školenia podľa bodu 4.9.
6. Lehota splatnosti faktúry vystavenej a doručenej podľa tohto článku je 30 dní od jej doručenia Objednávateľovi.
7. Platba ceny sa realizuje prevodom na bankový účet Poskytovateľa na základe faktúry vystavenej Poskytovateľom podľa tohto článku. Zmluvné strany sa dohodli, že Objednávateľ bude cenu uhrádzať na bankový účet Poskytovateľa uvedený v záhlaví Zmluvy. Poskytovateľ berie na vedomie a súhlasí, že nie je oprávnený požadovať zaplatenie ceny na iný bankový účet než ten, ktorý je uvedený v záhlaví Zmluvy; k zmene bankového účtu, na ktorý bude Objednávateľ uhrádzať svoje splatné záväzky zo Zmluvy, môže dôjsť iba uzavretím dodatku k Zmluve, predmetom ktorého bude zmena čísla IBAN a/alebo kódu SWIFT (BIC) bankového účtu Poskytovateľa v záhlaví Zmluvy.
8. Lehota splatnosti sa na účely Zmluvy považuje za dodržanú, ak v posledný deň lehoty splatnosti bude fakturovaná suma odpísaná z účtu Objednávateľa v prospech účtu Poskytovateľa.
9. Poskytovateľ je povinný doručovať Objednávateľovi faktúry podľa tohto článku v listinnej podobe v počte troch originálov s povinnými prílohami podľa bodov 5.6, 5.7 a 5.8.
10. Okrem náležitostí faktúry vyžadovaných podľa tohto článku je Poskytovateľ povinný vo faktúre uviesť číslo Zmluvy, svoje IČO, DIČ, IČ DPH, ak mu bolo pridelené, svoje obchodné meno, názov banky, jej kód SWIFT/BIC a číslo bankového účtu vo formáte IBAN. V prípade, ak z technických dôvodov nebude môcť Poskytovateľ informácie podľa tohto bodu na faktúre uviesť, uvedie tieto informácie v prílohe faktúry.
11. Objednávateľ neposkytuje Poskytovateľovi preddavky ani zálohové platby za plnenia, ktoré sú predmetom Zmluvy.
12. Faktúru vystavenú v rozpore s týmto článkom je Objednávateľ oprávnený vrátiť Poskytovateľovi na prepracovanie. Na účely Zmluvy sa za faktúru vystavenú v rozpore s týmto článkom považuje aj faktúra ku ktorej neboli priložené všetky povinné prílohy podľa bodov 5.6, 5.7 a 5.8. Oprávneným vrátením faktúry prestáva plynúť lehota jej splatnosti; nová lehota splatnosti začne plynúť odo dňa doručenia riadne prepracovanej faktúry Objednávateľovi.

**Článok 6**

**Záruka**

* 1. Záručná doba na plnenie poskytnuté podľa bodu 3.2 písm. a), pri ktorom boli urobené zmeny v IS ESSR, a na každé plnenie poskytnuté podľa bodu 3.2 písm. b) je 24 mesiacov a začína plynúť odo dňa ich prevzatia oprávnenou osobou Objednávateľa podľa bodu 11.7 uvedenom na odovzdávacom a preberacom protokole podľa bodu 4.7. Záručná doba sa predĺži o dobu trvania odstraňovania vady podľa tohto článku.
	2. Poskytovateľ zaručuje, že poskytnuté plnenie v čase odovzdania nemá právne vady, predovšetkým nie je zaťažené právami tretích osôb z priemyselného alebo iného duševného vlastníctva. Poskytovateľ sa zaväzuje nahradiť Objednávateľovi škodu spôsobenú uplatnením nárokov tretích osôb z titulu porušenia ich chránených práv súvisiacich s plnením Poskytovateľa alebo jeho subdodávateľov podľa Zmluvy.
	3. Poskytovateľ zaručuje, že k poskytnutému plneniu neexistujú v čase jeho poskytnutia akékoľvek právne nároky vyplývajúce zo zmlúv s tretími stranami a že poskytnuté plnenie nie je predmetom vecného bremena alebo iného obdobného právneho vzťahu, ktorý by mohol obmedziť Objednávateľa v užívaní poskytnutého plnenia.
	4. Objednávateľ je povinný oznámiť Poskytovateľovi vady podľa tohto článku kedykoľvek do uplynutia záručnej doby podľa bodu 6.1, a to bez ohľadu na to, kedy sa Objednávateľ o nich dozvedel alebo mohol dozvedieť, a bez ohľadu na to, či ide o vady skryté alebo zjavné. Poskytovateľ bezplatne odstráni vady poskytnutého plnenia do 15 dní od oznámenia vady Objednávateľom. Odstránením vady je trvalé vyriešenie vady a obnovenie funkčnosti IS ESSR v pôvodnej kvalite pred vznikom vady alebo poskytnutie náhradného riešenia bez zníženia funkčnosti IS ESSR na dobu do uplynutia lehoty na trvalé vyriešenie vady podľa predchádzajúcej vety. Objednávateľ je povinný nahlásiť vady Poskytovateľovi spôsobom podľa bodu 11.4. V prípade, že k nahláseniu vady dôjde po zániku Zmluvy, Objednávateľ doručí oznámenie v listinnej forme na adresu sídla/miesta podnikania Dodávateľa.
	5. Zmluvné strany sa zaväzujú potvrdiť odstránenie vady v zápisnici o odstránení vady podpísanej oboma Zmluvnými stranami, v ktorej uvedú aj predmet vady, spôsob a čas jej odstránenia. Zápisnicu o odstránení vady vypracuje Poskytovateľ.
	6. Ak Poskytovateľ neodstráni vady podľa bodu 6.4, je Objednávateľ oprávnený odstrániť tieto vady sám alebo prostredníctvom tretej osoby, a to na náklady Poskytovateľa, pričom uvedené nebude mať vplyv na trvanie záruky podľa bodu 6.1.

**Článok 7**

**Zdrojový kód**

* 1. Poskytovateľ je povinný v lehote uvedenej v bode 4.13 a spôsobom podľa bodu 7.2 odovzdať Objednávateľovi zdrojový kód každého jednotlivého čiastkového plnenia tvoriaceho IS ESSR, v súlade s týmto článkom.
	2. Zdrojový kód bude Poskytovateľom odovzdaný Objednávateľovi na dátovom nosiči s viditeľne označeným názvom „zdrojový kód“, ktorého prevzatie potvrdí Objednávateľ v odovzdávacom a preberacom protokole podľa Prílohy č. 5. Zdrojový kód odovzdaný Poskytovateľom Objednávateľovi podľa tohto článku musí byť v podobe, ktorá zaručuje možnosť overenia, že je kompletný, t. j. v podobe umožňujúcej kompiláciu, inštaláciu, spustenie a overenie funkcionality.
	3. Povinnosť Poskytovateľa uvedená v bode 7.1 sa primerane vzťahuje aj na akékoľvek opravy, zmeny, modifikácie, doplnenia, upgrade alebo update zdrojového kódu jednotlivého čiastkového plnenia tvoriaceho IS ESSR, ku ktorým dôjde pri plnení Zmluvy alebo v rámci záručných opráv.
	4. Poskytovateľ je povinný odovzdať Objednávateľovi dokumentovaný zdrojový kód alebo zdokumentovanú zmenu zdrojového kódu najneskôr v deň odovzdania a prevzatia príslušného plnenia podľa Zmluvy. V prípade predčasného ukončenia Zmluvy je Poskytovateľ povinný odovzdať Objednávateľovi aktuálne dokumentované zdrojové kódy tak, aby bol Objednávateľ držiteľom zdrojového kódu minimálne k v danej chvíli aktuálnej verzii IS ESSR v čase predčasného ukončenia Zmluvy.
	5. Vytvorený zdrojový kód vrátane dokumentácie zdrojového kódu bude zverejnený v režime podľa § 31 ods. 4 písm. b) vyhlášky č. 78/2020.

**Článok 8**

**Práva duševného vlastníctva**

* 1. Poskytovateľ je povinný pri plnení predmetu Zmluvy postupovať tak, aby v prípade vzniku autorského diela pri plnení Zmluvy
		1. vykonával všetky majetkové práva k autorskému dielu v neobmedzenom rozsahu a autorské dielo netrpelo žiadnymi právnymi vadami,
		2. bol oprávnený postúpiť právo výkonu majetkových práv k autorskému dielu podľa § 90 ods. 5 zákona č. 185/2015 Z. z. Autorský zákon v znení neskorších predpisov (ďalej len „Autorský zákon“),
		3. autor alebo iní nositelia práv k autorskému dielu udelili neodvolateľný súhlas so zásahom do svojich osobnostných práv v zmysle ustanovenia § 18 ods. 5 Autorského zákona v rozsahu a v spôsobe, ktorý zaručuje bezvadné vykonanie a neobmedzené používanie autorského diela Objednávateľom,
		4. Objednávateľ bol plne oprávnený s autorským dielom po jeho prevzatí, či už protokolárnom alebo faktickom disponovať, nakladať a používať ho v súlade so Zmluvou.
	2. Zmluvné strany sa dohodli, že ak výsledkom plnenia predmetu Zmluvy zo strany Poskytovateľa bude autorské dielo platí, že odovzdaním autorského diela, a to či už protokolárnym alebo faktickým, Poskytovateľ v súlade s § 90 ods. 5 Autorského zákona postupuje na Objednávateľa právo výkonu majetkových práv autora k odovzdanému autorskému dielu a Objednávateľ také právo výkonu majetkových práv autora k odovzdanému autorskému dielu prijíma. Poskytovateľ postupuje právo výkonu majetkových práv autora k odovzdanému autorskému dielu bezodplatne.
	3. Poskytovateľ berie na vedomie a súhlasí, že Objednávateľ môže autorské dielo najmä užívať, skúmať, aplikovať, spojiť s iným dielom, rozmnožiť, akokoľvek spracovať a/alebo upraviť sám alebo prostredníctvom tretej osoby, a to najmä dokončiť, ďalej vyvíjať, adaptovať alebo prepracovať.
	4. V prípade, ak Poskytovateľ konal v rozpore s podmienkami bodu 8.1 písm. b) tohto článku vo vzťahu ku konkrétnemu autorskému dielu, v momente protokolárneho či faktického odovzdania takého autorského diela platí, že odovzdaním autorského diela udeľuje Poskytovateľ Objednávateľovi súhlas podľa ustanovenia § 65 a nasl. Autorského zákona na použitie autorského diela, najmä na užívanie, skúmanie, aplikovanie, spojenie s iným dielom, rozmnoženie a akékoľvek ďalšie spracovanie a/alebo upravenie (sám alebo prostredníctvom tretej osoby), a to najmä dokončenie, ďalší vývoj autorského diela, jeho adaptovanie alebo prepracovanie, ako aj na všetky ďalšie spôsoby použitia autorského diela uvedené v ustanovení § 19 Autorského zákona a pri diele, ktoré je počítačovým programom aj dekompiláciu (ďalej len „licencia“). Licencia je výhradná, udelená v neobmedzenom vecnom, časovom a miestnom rozsahu, na celú dobu trvania autorskoprávnej ochrany autorského diela v zmysle príslušných ustanovení Autorského zákona. Licencia je udelená s možnosťou udelenia sublicencie Objednávateľom tretím osobám. Licencia sa poskytuje bezodplatne. Licenciu nie je možné vypovedať.
	5. Pri protokolárnom či faktickom odovzdaní plnenia, ktorého súčasťou je databáza podľa § 130 Autorského zákona, Poskytovateľ ako Poskytovateľ databázy bezodplatne prevádza na Objednávateľa všetky svoje výhradné práva Poskytovateľa databázy podľa § 135 ods. 1 Autorského zákona a Objednávateľ takto práva Poskytovateľa databázy prijíma.
	6. Ak pri poskytovaní plnenia podľa Zmluvy príde spoločnou činnosťou pracovníkov Poskytovateľa a zamestnancov alebo osôb v obdobnom pracovnoprávnom vzťahu k Objednávateľovi k vytvoreniu spoločného diela podľa § 92 Autorského zákona, Zmluvné strany sa dohodli, že v takom prípade vykonáva majetkové práva autora Objednávateľ.
	7. Ak si tretia osoba vrátane pracovníkov Poskytovateľa uplatní u Objednávateľa akékoľvek nároky z autorských práv alebo iných práv k autorskému dielu, za vysporiadanie takýchto skutočných, priznaných, domnelých alebo iných nárokov je zodpovedný Poskytovateľ. O každom uplatnení nárokov z autorských práv alebo iných práv k autorskému dielu treťou osobou u Objednávateľa je Objednávateľ povinný informovať Poskytovateľa v lehote do 5 pracovných dní odkedy sa uvedenú skutočnosť dozvedel.
	8. V prípade, ak došlo použitím autorského diela v súlade so Zmluvou k porušeniu práv tretích osôb, je za takéto porušenie v plnom rozsahu zodpovedný Poskytovateľ, ktorý je pasívne legitimovaný na vysporiadanie akýchkoľvek uplatnených nárokov a náhradu škody. To neplatí, ak k takémuto porušeniu došlo v dôsledku zásahu, alebo úpravy autorského diela Objednávateľom v rozpore so Zmluvou.

**Článok 9**

**Ochrana dôverných informácií a osobných údajov**

* 1. Ak Poskytovateľ pri plnení predmetu Zmluvy bude poverený Objednávateľom spracúvať v jeho mene osobné údaje dotknutých osôb, teda bude vystupovať v postavení sprostredkovateľa v zmysle čl. 4 ods. 8 všeobecného nariadenia o ochrane údajov a § 5 písm. p) zákona o ochrane osobných údajov, Zmluvné strany sa zaväzujú pred prvým spracúvaním osobných údajov vyššie popísaným spôsobom vopred uzatvoriť Sprostredkovateľskú zmluvu v zmysle článku 28 ods. 3 všeobecného nariadenia o ochrane údajov a § 34 zákona o ochrane osobných údajov. Ak nastane situácia podľa prvej vety, Zmluvné strany môžu Sprostredkovateľskú zmluvu uzavrieť tiež súčasne s podpisom Zmluvy, ak je to účelné, a to ako jej súčasť, alebo ako samostatnú zmluvu s náležitosťami podľa čl. 28 ods. 3 všeobecného nariadenia o ochrane údajov.
	2. Zmluvné strany sú povinné zaviazať mlčanlivosťou o osobných údajoch fyzické osoby, ktoré prídu do styku s osobnými údajmi, pričom povinnosť mlčanlivosti trvá aj po skončení pracovného pomeru, štátnozamestnaneckého pomeru alebo obdobného pracovného vzťahu fyzických osôb.
	3. Zmluvné strany sú povinné zachovávať mlčanlivosť o informáciách, ktoré získali v súvislosti s plnením predmetu Zmluvy a získané výsledky nesmú ďalej použiť na iné účely ako plnenie predmetu Zmluvy, okrem prípadu poskytnutia informácií odborným poradcom Poskytovateľa alebo Objednávateľa (vrátane právnych, účtovných, daňových a iných poradcov alebo audítorov), ktorí sú viazaní všeobecnou povinnosťou mlčanlivosti na základe osobitných právnych predpisov alebo sú povinní zachovávať mlčanlivosť na základe písomnej dohody s dotknutou Zmluvnou stranou, alebo subdodávateľom, ak sa subdodávateľ podieľa na plnení predmetu Zmluvy, a ak je to potrebné na účely plnenia povinností Poskytovateľa podľa Zmluvy.
	4. Povinnosť Poskytovateľa a Objednávateľa zachovávať mlčanlivosť o informáciách, ktoré získali v súvislosti s plnením predmetu Zmluvy sa nevzťahuje na informácie, ktoré:
1. boli zákonne zverejnené už pred podpisom Zmluvy;
2. sa stanú všeobecne a verejne dostupné po podpise Zmluvy od momentu tohto podpisu z iného dôvodu ako z dôvodu porušenia povinností podľa Zmluvy;
3. majú byť sprístupnené na základe povinnosti stanovenej zákonom, rozhodnutím súdu, prokuratúry alebo na základe iného záväzného a vykonateľného rozhodnutia príslušného orgánu;
4. boli získané Poskytovateľom alebo Objednávateľom od tretej strany, ktorá ich legitímne získala alebo vyvinula a neexistuje žiadny právny predpis obmedzujúci ich zverejňovanie.
	1. Zmluvné strany sa zaväzujú, že poučia svojich zamestnancov, štatutárne orgány, ich členov a subdodávateľov, ktorým sú sprístupnené dôverné informácie, o povinnosti mlčanlivosti v zmysle tohto článku Zmluvy. V rozsahu zaisťujúcom splnenie povinnosti mlčanlivosti podľa tohto článku Zmluvy, Poskytovateľ uzatvorí s každým subdodávateľom dohodu o mlčanlivosti. Poskytovateľ vyhlasuje, že oboznámil svojich pracovníkov s povinnosťou mlčanlivosti v zmysle Zmluvy.
	2. Zmluvné strany sa zaväzujú používať dôverné informácie v zmysle bodu 2.13 výlučne na účel, na ktorý im boli poskytnuté a zároveň sa zaväzujú dôverné informácie ochraňovať najmenej s rovnakou starostlivosťou ako ochraňujú vlastné dôverné informácie rovnakého druhu, vždy však najmenej v rozsahu primeranej odbornej starostlivosti, predovšetkým ich budú chrániť pred náhodným alebo neoprávneným poškodením a zničením, náhodnou stratou, zmenou alebo iným znehodnotením, nedovoleným prístupom alebo sprístupnením alebo zverejnením, pričom ak nie je v Zmluve ustanovené inak, zaväzujú sa, že bez predchádzajúceho písomného súhlasu druhej Zmluvnej strany neposkytnú, neodovzdajú, neoznámia alebo iným spôsobom nevyzradia, alebo nesprístupnia dôverné informácie druhej Zmluvnej strany tretej osobe.
	3. Poskytovateľ sa zaväzuje po ukončení Zmluvy vrátiť, previesť alebo aj zničiť všetky Dôverné informácie, ktoré získal v súvislosti s plnením predmetu Zmluvy, resp. ku ktorým má počas trvania Zmluvy prístup.

**Článok 10**

**Kybernetická bezpečnosť**

* 1. Poskytovateľ sa zaväzuje, že bude dodržiavať a prijímať príslušné bezpečnostné opatrenia aplikovateľné pre plnenie Zmluvy stanovené všeobecne záväznými právnymi predpismi, najmä zákonom o kybernetickej bezpečnosti, zákonom č. 95/2019, vyhláškou č. 78/2020, vyhláškou č. 179/2020, vyhláškou č. 362/2018 a bezpečnostné požiadavky platné ku dňu účinnosti Zmluvy špecifikované v Metodike pre systematické zabezpečenie organizácií verejnej správy v oblasti informačnej bezpečnosti (ďalej len „Metodika zabezpečenia“) (<https://www.csirt.gov.sk/wp-content/uploads/2021/08/MetodikaZabezpeceniaIKT_v2.1.pdf>) alebo v dokumente, ktorým bude nahradená a bezpečnostné požiadavky uvedené Zmluve.
	2. Okrem vyššie uvedeného sa Poskytovateľ zaväzuje dodržiavať bezpečnostnú politiku Objednávateľa, ďalšie Objednávateľom vydané interné bezpečnostné smernice a opatrenia a bezpečnostné požiadavky uvedené v Zmluve alebo poskytnuté Objednávateľom. Ak Objednávateľ vydá alebo zmení bezpečnostné politiky alebo bezpečnostné opatrenia, túto zmenu bezodkladne oznámi Poskytovateľovi, ktorý sa zaväzuje bezodkladne sa s nimi oboznámiť a dodržiavať ich.
	3. Pracovníci Poskytovateľa (ďalej aj „poučené osoby“), musia byť poučení o povinnostiach podľa tohto článku a podpíšu vyjadrenie o zachovávaní mlčanlivosti a povinnosti dodržiavať bezpečnostné opatrenia, a to aj v zmysle čl. 32 ods. 4 všeobecného nariadenia o ochrane údajov.
	4. Poskytovateľ vytvorí záznam, ktorý bude podpísaný každou z poučených osôb a osobou, ktorá poučenie vykonala. Za riadne poučenie zodpovedá Poskytovateľ. Poskytovateľ je povinný predložiť Objednávateľovi potvrdenie o oboznámení pracovníkov Poskytovateľa a subdodávateľov s bezpečnostnými opatreniami, a to podľa vlastného vzoru, alebo vzoru Objednávateľa, ak Poskytovateľovi takýto vzor poskytne.
	5. Poskytovateľ sa zaväzuje zaistiť bezpečnosť a odolnosť IS ESSR voči aktuálne známym typom útokov a pred odovzdaním akejkoľvek úpravy IS ESSR vykonať akceptačné testovanie na prítomnosť známych zraniteľností. V prípade zistenia zraniteľností sa Poskytovateľ zaväzuje tieto zraniteľnosti odstrániť, vykonať opätovné akceptačné testovanie a zdokumentovaný výsledok testovania odovzdať Objednávateľovi spolu s dodávaným riešením v deň odovzdania a prevzatia príslušného plnenia podľa Zmluvy.
	6. Poskytovateľ sa zaväzuje dodržiavať nasledovné bezpečnostné pravidlá a zásady:
		1. všetky vstupy aplikácií tvoriacich IS ESSR sú kontrolované na valídnosť a sú sanitované,
		2. je zapnutá len nutne potrebná funkcionalita, porty a IP adresy a všetky ostatné sú vypnuté,
		3. výkon správy IS ESSR na diaľku je to možný výhradne prostredníctvom šifrovaných protokolov, každý vzdialený zásah je zdokumentovaný a záznam o zásahu je odovzdaný Objednávateľovi v rámci Mesačného výkazu podľa bodu 4.5,
		4. Poskytovateľ je povinný sprístupniť dokumentáciu aktivít pracovníkov Poskytovateľa a tretích strán najneskôr do 24 hodín od požiadavky Objednávateľa,
		5. všetky pôvodné a administrátorské účty sú zdokumentované a majú unikátne prvotné heslo zložené z náhodnej postupnosti aspoň 14 znakov,
		6. všetky administrátorské heslá a prístupové údaje a dokumentácia sú k dispozícií aj Objednávateľovi (minimálne v zalepenej obálke),
		7. IS ESSR disponuje funkcionalitou pre zmenu používateľských a administrátorských mien a hesiel a funkcionalitou vypnutia používateľského účtu,
		8. všetky komponenty IS ESSR sú aktuálne a podporované výrobcom a postup pre aktualizácie a aplikáciu záplat je zdokumentovaný a dodržiavaný,
		9. všetky zmeny v  IS ESSR sú zdokumentované a dokumentácia je poskytnutá Objednávateľovi v súlade s bodom 4.13 bezpečným spôsobom najneskôr v čase nasadenia zmeny do produkčného prostredia,
		10. Poskytovateľ umožní Objednávateľovi vykonať bezpečnostný audit, skeny zraniteľností alebo penetračné testy IS ESSR a nedostatky zistené týmto testovaním sa zaväzuje odstrániť,
		11. Poskytovateľ pri poskytovaní služieb dbá na vykonávanie svojich činnosti v súlade s bezpečnostnou dokumentáciou a odporúčaným bezpečnostnými postupmi.
	7. Poskytovateľ je povinný bezodkladne informovať Objednávateľa o Bezpečnostných incidentoch a o všetkých skutočnostiach majúcich vplyv na zabezpečovanie kybernetickej a informačnej bezpečnosti u Objednávateľa. Hlásenie Bezpečnostného incidentu obsahuje údaje dodávateľa a osoby, ktorá udalosť/incident nahlasuje, názov a popis služby, priestoru, zariadenia alebo informácie, ktorá je predmetom udalosti/incidentu alebo ktorá je narušením ohrozená, prostriedok poskytujúci službu, zdroj narušenia, ak je známy, cieľ a rozsah narušenia, účastníkov incidentu, ak sú známi, prípadne príslušné prevádzkové záznamy (LOGy) o narušení, ak sú k dispozícii.
	8. Po vzniku Bezpečnostného incidentu nesmie Poskytovateľ vykonávať akékoľvek aktivity, ktoré by mohli viesť k znehodnoteniu dôkazov alebo k zhoršeniu dôsledkov Bezpečnostného incidentu.
	9. Každý pracovník Poskytovateľa, tretej strany alebo tretie osoby realizujúce prácu v súvislosti s naplnením účelu Zmluvy (v mene alebo na základe pokynov Poskytovateľa) je povinný pri vyšetrovaní bezpečnostných incidentov zamestnancom alebo zamestnancami Objednávateľa, alebo nimi poverenými osobami, poskytnúť potrebnú súčinnosť, za čo zodpovedá Poskytovateľ.

**Článok 11**

**Oprávnené osoby a komunikácia**

* 1. Písomnosť doručovaná poštovým podnikom, kuriérom, alebo osobne sa považuje za doručenú dňom jej prevzatia adresátom. Za deň doručenia písomnosti sa považuje aj deň odopretia prevzatia písomnosti adresátom. Ak si adresát nevyzdvihne písomnosť do piatich (5) dní od uloženia na pošte, posledný deň tejto lehoty sa považuje za deň doručenia, aj keď sa adresát o jej uložení na pošte nedozvedel. Ak sa písomnosť doručovaná poštovou službou vráti odosielateľovi s poznámkou „adresát neznámy“ alebo s inou obdobnou poznámkou, považuje sa písomnosť za doručenú v deň vyznačenia tejto poznámky zo strany doručujúceho subjektu. Zmluvné strany nie sú oprávnené skrátiť odbernú lehotu na menej než 10 dní.
	2. Zmluvné strany určujú na účely písomnej komunikácie uskutočňovanej spôsobom podľa bodu 11.1 adresy svojich sídiel/miest podnikania uvedené v záhlaví Zmluvy.
	3. Zmluvné strany určujú na účely elektronickej komunikácie adresy svojich oprávnených osôb oznámené v súlade s bodom 11.6 a bodom 11.7. Až do oznámenia kontaktných údajov svojich oprávnených osôb Zmluvné strany určujú na účely elektronickej komunikácie nasledovné adresy:

Objednávateľ:

*(adresy budú doplnené pred uzatvorením Zmluvy)*

Poskytovateľ:

*(adresy budú doplnené pred uzatvorením Zmluvy)*

Zmluvné strany sú povinné elektronickou poštou oznámiť si zmenu údajov uvedených v tomto bode bezodkladne a táto zmena nadobudne účinky jej oznámením druhej Zmluvnej strane.

* 1. S výnimkou písomností, pre ktoré sa v Zmluve požaduje doručovanie spôsobom podľa bodu 11.1 alebo listinná forma, všetku korešpondenciu týkajúcu sa Zmluvy a jej plnenia je možné zasielať prostredníctvom elektronickej pošty na emailovú adresu oznámenú podľa bodu 11.6 a bodu 11.7.
	2. Korešpondencia doručovaná elektronicky prostredníctvom e-mailu sa považuje za doručenú po obdržaní potvrdzujúceho e-mailu druhou stranou (adresátom), Poskytovateľ je povinný bezodkladne potvrdiť prijatie e-mailu, najneskôr však do 12.00 hod. nasledujúceho pracovného dňa. V prípade, že Poskytovateľ nepotvrdí prijatie
	e-mailu v lehote podľa predchádzajúcej vety, považuje sa tento za doručený jej márnym uplynutím.
	3. Poskytovateľ sa zaväzuje do 5 pracovných dní od nadobudnutia účinnosti Zmluvy splnomocniť alebo poveriť oprávnenú osobu, ktorá bude počas účinnosti Zmluvy oprávnená konať za Poskytovateľa v záležitostiach súvisiacich s plnením Zmluvy, a v tej istej lehote písomne oznámiť Objednávateľovi jej meno, telefónne číslo a email.
	4. Objednávateľ sa zaväzuje do 5 pracovných dní od nadobudnutia účinnosti Zmluvy splnomocniť alebo poveriť oprávnenú osobu, ktorá bude počas účinnosti Zmluvy oprávnená konať za Objednávateľa v záležitostiach súvisiacich s plnením Zmluvy, a v tej istej lehote písomne oznámiť Poskytovateľovi jej meno, telefónne číslo a email.
	5. Prostredníctvom oprávnených osôb podľa bodu 11.6 a 11.7 Zmluvné strany najmä:
1. uskutočnia všetky organizačné záležitosti súvisiace s plnením podľa Zmluvy,
2. zabezpečia koordináciu jednotlivých aktivít a činností Zmluvných strán súvisiacich s plnením Zmluvy,
3. sledujú priebeh plnenia Zmluvy,
4. navrhujú potrebné zmeny technickej povahy podľa Zmluvy,
5. zabezpečia vzájomnú komunikáciu, spoluprácu a súčinnosť.
	1. Každá zo Zmluvných strán môže zmeniť svoju oprávnenú osobu. Takáto zmena je účinná dňom doručenia písomného oznámenia o zmene obsahujúce aj meno a kontaktné údaje novej oprávnenej osoby druhej Zmluvnej strane.
	2. Zmluvné strany vyhlasujú, že žiadna nimi určená oprávnená osoba nie je oprávnená konať v mene a na účet Zmluvnej strany vo veci zmien Zmluvy, ukončenia platnosti Zmluvy, ako ani uzatvárať dodatky k Zmluve, ak na tieto úkony nebola osobitne splnomocnená alebo poverená.

**Článok 12**

**Práva a povinnosti Zmluvných strán**

* 1. Objednávateľ sa zaväzuje:
		1. sprístupniť potrebné údaje zo svojej údajovej základne a súvisiacu dokumentáciu, ktorá je nevyhnutná na plnenie predmetu Zmluvy,
		2. zabezpečiť vstup pracovníkom Poskytovateľa na pracovisko Objednávateľa a prácu na tomto pracovisku na základe vopred predloženého a schváleného zoznamu osôb, ak je to potrebné a nevyhnutné pre plnenie predmetu Zmluvy,
		3. zabezpečiť miestnosť pre pracovníkov Service Desku v súlade s bodom 1 písm. a) Prílohy č. 2 vybavenú potrebnými technológiami s prístupom k ESSR prostredníctvom dátovej siete,
		4. za predpokladu dodržania bezpečnostných a prípadných ďalších predpisov Objednávateľa sprístupniť Poskytovateľovi technickú, komunikačnú a systémovú infraštruktúru pre poskytovanie služieb podľa Zmluvy, podľa potreby aj formou vzdialeného prístupu dohodnutou technológiou a zabezpečiť Poskytovateľovi na jeho žiadosť včas prístup ku všetkým zariadeniam, ku ktorým je jeho prístup potrebný pre poskytnutie služieb, vrátane zdrojov energie, elektronickej komunikačnej siete, vrátane vzdialeného prístupu, a to v rozsahu nevyhnutnom pre riadne poskytnutie služby. Náklady na prevádzku komunikačnej linky pre vzdialený prístup bude hradiť Poskytovateľ,
		5. poskytnúť svoje odborné, technické a pracovné kapacity v potrebnom rozsahu k testovaniu vykonaných úprav IS ESSR pred ich nasadením do prevádzky,
		6. zabezpečiť v nevyhnutnom rozsahu prítomnosť oprávnenej osoby podľa bodu 11.7 a spoluprácu zamestnancov Objednávateľa, prípadne ďalšej strany, účasť ktorej je pri plnení predmetu Zmluvy nevyhnutná.
	2. Poskytovateľ sa zaväzuje:
		1. poskytovať služby riadne, včas, v súlade so Zmluvou a všeobecne záväznými právnymi predpismi a v súlade s požiadavkami Objednávateľa uvedenými v objednávke,
		2. bezodkladne písomne informovať Objednávateľa o každom prípadnom omeškaní, či iných skutočnostiach, ktoré by mohli ohroziť riadne a včasné poskytovanie služieb,
		3. dodržiavať zásady kybernetickej bezpečnosti podľa článku 10 a riadiť sa pokynmi, usmerneniami a odporúčaniami miestneho správcu informačného systému Objednávateľa,
		4. zabezpečiť, aby sa odborníci podľa bodu 4.2 priamo podieľali na plnení predmetu Zmluvy podľa bodu 3.2 písm. b) a c). Tým nie je dotknuté právo Poskytovateľa realizovať predmet Zmluvy aj prostredníctvom iných pracovníkov, avšak kľúčové úlohy pri plnení predmetu Zmluvy podľa bodu 3.2 písm. b) a c) musia zastávať odborníci spĺňajúci požiadavky uvedené v Prílohe č. 3,
		5. pri plnení predmetu Zmluvy dodržať všetky požiadavky na služby vyplývajúce zo zákona č. 95/2019,
		6. plniť povinnosti uvedené v Zmluve a pokyny Objednávateľa v súlade so Zmluvou.

**Článok 13**

**Súčinnosť**

* 1. Zmluvné strany sa zaväzujú vzájomne spolupracovať a poskytovať si všetky informácie a nevyhnutnú súčinnosť potrebné pre riadne plnenie svojich záväzkov vyplývajúcich im z ustanovení Zmluvy.
	2. Objednávateľ bude počas celej doby trvania Zmluvy poskytovať Poskytovateľovi súčinnosť v oblasti doplnenia údajov, podkladov a iných dokladov na základe jeho oprávnených požiadaviek potrebných na splnenie povinnosti poskytnúť služby riadne a včas v súlade so Zmluvou.
	3. Poskytovateľ sa zaväzuje poskytovať Objednávateľovi súčinnosť pri vyšetrovaní bezpečnostných incidentov, výkone auditu bezpečnosti IS ESSR na overenie miery dodržiavania bezpečnostných požiadaviek, relevantných právnych predpisov a zmluvných podmienok.
	4. Poskytovateľ sa zaväzuje poskytovať primeranú súčinnosť novému budúcemu poskytovateľovi služieb identických alebo podobných ako v tejto Zmluve a to v období najmenej 6 mesiacov pred ukončením tejto Zmluvy, za predpokladu, že súčasná Zmluva nebude so súčasným Poskytovateľom predĺžená.
	5. Poskytovateľ sa nedostáva do omeškania, ak jeho záväzok podľa Zmluvy nemohol byť riadne a včas splnený z dôvodu, že mu Objednávateľ preukázateľne neposkytol riadne a včas súčinnosť, na ktorú bol písomne Poskytovateľom vopred vyzvaný a ktorú je povinný poskytnúť podľa Zmluvy. Lehoty pre plnenie Poskytovateľa podľa Zmluvy sa predĺžia o dobu trvania neposkytnutia súčinnosti Objednávateľom.

**Článok 14**

**Ochrana pracovníkov Poskytovateľa a subdodávateľov**

* 1. Poskytovateľ pri plnení predmetu Zmluvy zodpovedá za svojich pracovníkov, ich bezpečnosť a ochranu zdravia pri práci, a tiež za svojich subdodávateľov. Poskytovateľ je povinný vykonať všetky nevyhnutné opatrenia, aby zabezpečil v súvislosti s plnením Zmluvy bezpečnosť svojich zamestnancov, zamestnancov Objednávateľa, subdodávateľov a ďalších osôb, ktoré sa s vedomím Objednávateľa zdržujú v mieste plnenia predmetu Zmluvy.
	2. Poskytovateľ je povinný v súvislosti s plnením predmetu Zmluvy vykonať opatrenia a určiť postupy na zaistenie bezpečnosti svojich zamestnancov, iných osôb, ktoré v jeho mene plnia predmet Zmluvy, a subdodávateľov a zabezpečiť prostriedky potrebné na ochranu života a zdravia zamestnancov v mieste plnenia predmetu Zmluvy pre prípad vzniku bezprostredného a vážneho ohrozenia života alebo zdravia; o vykonaných opatreniach je Poskytovateľ povinný informovať Objednávateľa a ďalšie osoby zdržujúce sa na mieste plnenia predmetu Zmluvy.
	3. V prípade, ak budú miestom plnenia predmetu Zmluvy priestory Objednávateľa, povinnosti vyplývajúce z bodu 14.2 sa primerane uplatnia na Objednávateľa.
	4. Poskytovateľ je povinný bezodkladne oboznamovať Objednávateľa o nedostatkoch a iných závažných skutočnostiach v priestoroch Objednávateľa tvoriacich miesto plnenia predmetu Zmluvy, ktoré by pri práci mohli ohroziť bezpečnosť alebo zdravie zamestnancov Poskytovateľa alebo jeho subdodávateľov, zamestnancov Objednávateľa alebo tretích osôb, o ktorých sa dozvedel v súvislosti s plnením predmetu Zmluvy.
	5. Poskytovateľ je povinný bezodkladne oboznámiť Objednávateľa o mimoriadnej udalosti (nebezpečná udalosť, pracovný úraz zamestnanca Poskytovateľa alebo inej osoby konajúcej v mene Poskytovateľa), ktorá sa stala v súvislosti s plnením predmetu Zmluvy a ktorá sa týka ochrany zamestnancov Poskytovateľa a jeho subdodávateľov. Povinnosť Poskytovateľa podľa predchádzajúcej vety platí aj vtedy, ak k mimoriadnej udalosti nedošlo v súvislosti s plnením predmetu Zmluvy, ale došlo k nej na pracoviskách Objednávateľa.
	6. Poskytovateľ je povinný zaraďovať zamestnancov na výkon práce so zreteľom na ich zdravotný stav, schopnosti, kvalifikačné predpoklady a odbornú spôsobilosť podľa právnych predpisov a ostatných predpisov na zaistenie bezpečnosti a ochrany zdravia pri práci a nedovoliť, aby vykonávali práce, ktoré nezodpovedajú ich zdravotnému stavu a schopnostiam a na ktoré nemajú vek, kvalifikačné predpoklady alebo doklad o odbornej spôsobilosti podľa právnych predpisov a ostatných predpisov na zaistenie bezpečnosti a ochrany zdravia pri práci.

**Článok 15**

**Subdodávatelia a register partnerov verejného sektora**

* 1. Na poskytovanie služieb pre Objednávateľa má Poskytovateľ, za podmienok dohodnutých v Zmluve, právo uzatvárať subdodávateľské zmluvy. Tým nie je dotknutá zodpovednosť Poskytovateľa za plnenie Zmluvy. Poskytovateľ je povinný odovzdávať Objednávateľovi plnenia sám, na svoju zodpovednosť, v čase a kvalite stanovenej v Zmluve.
	2. Zoznam subdodávateľov Poskytovateľa tvorí prílohu č. 7 „Zoznam subdodávateľov“ (ďalej len „Príloha č. 7“) a obsahuje:
		1. identifikačné údaje subdodávateľov v rozsahu: meno a priezvisko alebo obchodné meno alebo názov, adresa pobytu alebo sídlo, IČO alebo dátum narodenia, ak nebolo pridelené IČO,
		2. určenie podielu plnenia zo Zmluvy v percentuálnom vyjadrení,
		3. informáciu o predmete subdodávky (presná špecifikácia plnenia, ktoré bude zabezpečovať subdodávateľ),
		4. údaje o osobe oprávnenej konať za subdodávateľa v rozsahu: meno a priezvisko, adresa pobytu a dátum narodenia.
	3. Poskytovateľ sa zaväzuje oznámiť Objednávateľovi akúkoľvek a každú zmenu údajov podľa bodu 15.2 každého svojho subdodávateľa podieľajúceho sa na plnení predmetu Zmluvy. Zmenu údajov je Poskytovateľ povinný oznámiť Objednávateľovi písomne najneskôr 5 pracovných dní pred dňom účinnosti takej zmeny.
	4. Poskytovateľ je počas trvania Zmluvy oprávnený zmeniť subdodávateľa alebo pribrať subdodávateľa (spoločne ďalej len „zmena“). Poskytovateľ je povinný Objednávateľovi predtým, než sa subdodávateľ začne podieľať na plnení predmetu Zmluvy, predložiť písomnú žiadosť o uzatvorenie dodatku k Zmluve, ktorá bude obsahovať údaje minimálne v rozsahu podľa bodu 15.2. Poskytovateľ nesmie poveriť výkonom činností súvisiacich s plnením predmetu Zmluvy nového subdodávateľa pred nadobudnutím účinnosti dodatku podľa tohto bodu. V prípade, ak Poskytovateľom navrhovaný subdodávateľ spĺňa podmienky na plnenie predmetu Zmluvy podľa Zmluvy, Objednávateľ a Poskytovateľ uzatvoria dodatok podľa tohto bodu v lehote 5 dní odo dňa doručenia žiadosti o uzatvorenie dodatku k Zmluve podľa tohto bodu.
	5. Poskytovateľ sa pri plnení Zmluvy zaväzuje využívať iba takého subdodávateľa, ktorý je riadne zapísaný v registri partnerov verejného sektora po dobu trvania Zmluvy podľa § 4 ods. 1 zákona o registri partnerov verejného sektora, ak sa na neho takáto povinnosť vzťahuje, a ktorý nesmie mať ako konečného užívateľa výhod zapísaného v registri partnerov verejného sektora osobu uvedenú v § 11 ods. 1 písm. c) zákona o verejnom obstarávaní.
	6. Poskytovateľ zodpovedá za správnosť a úplnosť údajov zapísaných o subdodávateľovi v registri partnerov verejného sektora, identifikáciu konečného užívateľa výhod, ako aj overovanie identifikácie konečného užívateľa výhod podľa § 11 zákona o registri partnerov verejného sektora.
	7. Poskytovateľ sa zaväzuje poskytovať plnenia podľa Zmluvy len takými subdodávateľmi, ktorí sa zaviazali previesť na Poskytovateľa výkon všetkých majetkových práv k autorskému dielu pre prípad, že pri plnení predmetu Zmluvy príde k vytvoreniu takého autorského diela, ku ktorému bude niektorý zo subdodávateľov vykonávať majetkové práva autora.

**Článok 16**

**Zodpovednosť za škodu a náhrada škody**

* 1. Každá zo Zmluvných strán nesie zodpovednosť za spôsobenú škodu porušením všeobecne platných a účinných právnych predpisov Slovenskej republiky a Zmluvy.
	2. Zmluvné strany sa zaväzujú vyvinúť maximálne úsilie k predchádzaniu škodám a k  minimalizácii vzniknutých škôd.
	3. Poskytovateľ zodpovedá za škodu spôsobenú Objednávateľovi pracovníkmi Objednávateľa alebo subdodávateľmi, pričom ustanovenia Zákonníka práce o zodpovednosti zamestnancov za škodu ako i ustanovenia Obchodného zákonníka o náhrade škody aplikovateľné na škodu spôsobenú subdodávateľmi tým nie sú dotknuté.
	4. Poskytovateľ je povinný postupovať pri plnení pokynov a zadaní zo strany Objednávateľa s odbornou starostlivosťou a na nevhodnosť pokynov Objednávateľa vopred a včas upozorniť. Ak Objednávateľa na nevhodnosť pokynov vopred a včas neupozorní, nemôže sa zbaviť zodpovednosti za vzniknutú škodu, iba ak nevhodnosť nemohol zistiť ani pri vynaložení odbornej starostlivosti. Poskytovateľ nezodpovedá ani za škodu, ktorá vznikla v dôsledku vadného zadania zo strany Objednávateľa, ak Poskytovateľ bezodkladne upozornil Objednávateľa na vadnosť tohto zadania a Objednávateľ na tomto zadaní naďalej písomne trval.
	5. V prípade okolností vyššej moci, ktorou sa rozumie prekážka, ktorá nastala nezávisle od vôle Zmluvnej strany a bráni jej v splnení jej zmluvných povinností a zároveň nemožno rozumne predpokladať, že by povinná Zmluvná strana túto prekážku alebo jej následky odvrátila alebo prekonala a tiež že by v čase vzniku záväzku túto prekážku predvídala, Zmluvná strana, ktorá nesplní svoje povinnosti zo Zmluvy z dôvodu okolností vyššej moci, nebude zodpovedná za žiadne dôsledky neplnenia svojich povinností, vrátane zodpovednosti za škodu, za predpokladu, že vykonala všetky rozumné opatrenia pre ich splnenie. V takýchto prípadoch nesplnenie povinností nezakladá dôvod pre odstúpenie od Zmluvy alebo vznik nároku na zmluvnú pokutu. Čas pre splnenie povinnosti sa predlžuje o čas trvania akejkoľvek z okolností uvedených v tomto bode Zmluvy a o čas nevyhnutný na odstránenie ich následkov.
	6. Zmluvné strany sa zaväzujú upozorniť písomne druhú Zmluvnú stranu bez zbytočného odkladu na okolnosti podľa bodu 16.5 alebo iné okolnosti brániace riadnemu plneniu Zmluvy. Zmluvné strany sa zaväzujú k vyvinutiu maximálneho úsilia na odvrátenie a  prekonanie týchto okolností.
	7. Nebezpečenstvo škody a vlastnícke právo ku všetkým častiam plnenia Poskytovateľa na základe Zmluvy prechádza na Objednávateľa dňom akceptácie príslušnej služby.
	8. Povinnosť Poskytovateľa nahradiť Objednávateľovi akúkoľvek ním spôsobenú škodu sa výslovne vzťahuje aj na náhradu škody vo výške sankcie, ktorá môže byť Objednávateľovi uložená najmä ako dôsledok toho, že Poskytovateľ poruší svoju zmluvnú povinnosť, napríklad povinnosť byť zapísaný v registri partnerov verejného sektora, alebo že Poskytovateľ poskytuje plnenie predmetu Zmluvy prostredníctvom subdodávateľa, ktorý nie je zapísaný v registri partnerov verejného sektora, alebo, že konečným užívateľom výhod Poskytovateľa alebo jeho subdodávateľa je osoba uvedená v § 11 ods. 1 písm. c) zákona o verejnom obstarávaní.

**Článok 17**

**Sankcie a zmluvné pokuty**

* 1. Pre zmluvné pokuty a úroky z omeškania platia ustanovenia Obchodného zákonníka.
	2. Ak Poskytovateľ nezabezpečí Cieľovú dostupnosť podľa bodu 4.14 písm. a), má Objednávateľ nárok na zaplatenie zmluvnej pokuty vo výške 10 % z mesačného paušálu s DPH uvedeného v prvej vete bodu 5.2 za každý začatý percentuálny bod poklesu dosiahnutej dostupnosti pod 97% v priebehu kalendárneho mesiaca.
	3. Ak Poskytovateľ neodovzdá podľa bodu 4.13 najaktuálnejšiu programovú dokumentáciu IS ESSR alebo zdrojový kód podľa bodu 7.2, má Objednávateľ právo na zaplatenie zmluvnej pokuty vo výške 10 % z mesačného paušálu s DPH uvedeného v prvej vete bodu 5.2 za každý aj začatý deň omeškania so splnením takej povinnosti.
	4. Ak bude Poskytovateľ v omeškaní s plnením povinnosti odstrániť chybu úrovne A alebo B podľa Prílohy 2, Objednávateľ je oprávnený požadovať od Poskytovateľa zmluvnú pokutu vo výške 5 % z mesačného paušálu s DPH uvedeného v prvej vete bodu 5.2 za každý aj začatý deň omeškania a to osobitne za každú takúto chybu.
	5. Ak bude Poskytovateľ v omeškaní s plnením povinnosti odstrániť chybu úrovne C podľa Prílohy 2, Objednávateľ je oprávnený požadovať od Poskytovateľa zmluvnú pokutu vo výške 1 % z mesačného paušálu s DPH uvedeného v prvej vete bodu 5.2 za každý aj začatý deň omeškania a to osobitne za každú takúto chybu.
	6. Ak sa Poskytovateľ dostane do omeškania s dodaním plnenia podľa objednávky vystavenej v súlade s bodom 4.6, vznikne Objednávateľovi právo na zmluvnú pokutu vo výške 5 % z celkovej ceny všetkých plnení podľa objednávky, na základe ktorej mala byť plnenie dodané, s DPH za každý, aj začatý deň omeškania.
	7. Ak Poskytovateľ poruší svoju povinnosť podľa bodu 1.6 alebo 1.9, vznikne Objednávateľovi právo na zmluvnú pokutu vo výške 200 EUR (slovom: dvesto eur) 5.2 za každý aj začatý deň trvania takého porušenia povinnosti.
	8. Ak sa Poskytovateľ dostane do omeškania s oznámením informácií, predložením oznámení alebo dokumentov podľa bodu 1.7 alebo 1.8, vznikne Objednávateľovi právo na zmluvnú pokutu vo výške 200 EUR (slovom: dvesto eur) za každý aj začatý deň omeškania.
	9. Ak Poskytovateľ poruší ktorúkoľvek svoju povinnosť uvedenú v bode 1.4, 10.1, 10.2 alebo 15.5, vznikne Objednávateľovi právo na zmluvnú pokutu vo výške 1000 EUR (slovom: tisíc eur) za každé jednotlivé takéto porušenie, aj opakovane.
	10. Ak sa vyhlásenie Poskytovateľa predložené podľa bodu 1.7 ukáže ako nepravdivé, alebo doklad podľa bodu 1.8 ako neplatný alebo si Poskytovateľ nesplní ktorúkoľvek povinnosť uvedenú v bode 1.10, vznikne Objednávateľovi právo na zmluvnú pokutu v sume 500 EUR (slovom: päťsto eur) za každé takéto nepravdivé vyhlásenie, neplatný doklad, nesplnenie povinnosti alebo porušenie povinnosti.
	11. Ak Poskytovateľ nevykoná školenie v dohodnutom rozsahu a termíne, vznikne Objednávateľovi právo na zmluvnú pokutu vo výške 500 EUR (slovom: tisíc EUR) za každé jednotlivé také konanie alebo nevykonanie školenia v dohodnutom rozsahu a termíne.
	12. Ak Poskytovateľ poruší inú svoju zmluvnú povinnosť, než sú povinnosti uvedené v bodoch 17.2 až 17.11 tohto článku, vznikne Objednávateľovi právo na zmluvnú pokutu v sume 100 EUR (slovom: sto eur)
1. za každý aj začatý deň omeškania so splnením takej povinnosti v prípade, ak je pre splnenie danej povinnosti termín určený s presnosťou na dni alebo lehota určená v dňoch,
2. za každé jednotlivé také porušenie, ak pre splnenie danej povinnosti nie je určený termín alebo lehota.
	1. Ak je Objednávateľ v omeškaní so zaplatením faktúry, Poskytovateľ je oprávnený účtovať Objednávateľovi úroky z omeškania v sadzbe určenej podľa § 369 ods. 2 Obchodného zákonníka.
	2. Zmluvnú pokutu Poskytovateľ uhradí na základe písomnej výzvy Objednávateľa do 15 kalendárnych dní odo dňa jej doručenia bankovým prevodom na účet Objednávateľa uvedený vo výzve.
	3. Zaplatením zmluvnej pokuty uvedenej v tomto článku sa Poskytovateľ nezbavuje povinnosti nahradiť celú škodu spôsobenú Objednávateľovi v dôsledku porušenia povinností uvedených v Zmluve.

**Článok 18**

**Kaucia**

1. Zmluvné strany potvrdzujú, že na účely potvrdenia svojich zmluvných záväzkov Poskytovateľ pred podpisom Zmluvy poskytol v prospech Objednávateľa kauciu, ktorá je pre prvé dva roky účinnosti Zmluvy vo výške 50.000 EUR (slovom: päťdesiattisíc EUR) a pre tretí a štvrtý rok účinnosti Zmluvy vo výške 25.000 EUR (slovom: dvadsaťpäťtisíc EUR).

*Poznámka: V tomto bode bude ďalej uvedené, či poskytovateľ kauciu poskytol* *poukázaním finančných prostriedkov v prospech účtu Objednávateľa,* *formou bankovej záruky alebo formou poistenia záruky.*

1. Objednávateľ je oprávnený kauciu uvedenú v bode 18.1 použiť na:
2. uspokojenie pohľadávky voči Poskytovateľovi vzniknutej nezaplatením zmluvnej pokuty,
3. úhradu všetkých nákladov na odstránenie zistených vád plnenia zo záruky podľa článku 6, ak ich Poskytovateľ neodstráni v súlade so Zmluvou,
4. náhradu škody spôsobenej Poskytovateľom Objednávateľovi alebo tretím osobám pri plnení Zmluvy,
5. úhradu všetkých nákladov na odstránenie chýb IS ESSR, ktoré podľa Zmluvy neodstránil Poskytovateľ.
6. Kaucia v plnej výške pripadne Objednávateľovi aj v prípade, že Zmluva zanikne odstúpením Objednávateľa.
7. V prípade, ak Objednávateľ použije kauciu v súlade s bodom 18.2 a takéto čerpanie zníži výšku kaucie pod úroveň 50 % výšky  podľa bodu 18.1, Objednávateľ písomne požiada Poskytovateľa o doplnenie kaucie na plnú výšku, pričom Poskytovateľ je povinný zabezpečiť doplnenie kaucie na plnú výšku podľa bodu 18.1 do 30 dní od doručenia žiadosti Objednávateľa.
8. *Ak bola kaucia poskytnutá poukázaním finančných prostriedkov v prospech účtu Objednávateľa, bude uvedené:*

Ak Objednávateľ kauciu nepoužije spôsobom podľa bodu 18.2, ani mu nepripadne podľa bodu 18.3, túto kauciu alebo jej zostatok vráti na účet Poskytovateľa na základe výzvy Poskytovateľa na uvoľnenie kaucie alebo jej časti. Poskytovateľ je oprávnený doručiť výzvu na uvoľnenie kaucie alebo jej časti podľa tohto bodu najskôr po uplynutí 6 mesiacov od zániku platnosti Zmluvy. Objednávateľ je povinný poukázať kauciu poskytnutú vo forme poukázania finančných prostriedkov alebo jej zvyšok na účet Poskytovateľa do 21 dní od obdržania písomnej výzvy Poskytovateľa na uvoľnenie kaucie alebo jej zvyšku podľa tohto bodu.

*Ak bola kaucia poskytnutá formou bankovej záruky, bude uvedené:*

Banková záruka zanikne uplynutím doby, na ktorú je banková záruka zriadená alebo uplynutím najmenej 6 mesiacov od zániku platnosti Zmluvy.

*Ak bola kaucia poskytnutá formou poistenia záruky, bude uvedené:*

Poistenie záruky zanikne uplynutím doby, na ktorú je zriadené alebo uplynutím najmenej 6 mesiacov od zániku platnosti Zmluvy.

**Článok 19**

**Povinnosť Poskytovateľa pri výkone auditu, kontroly a overovaní**

* 1. Poskytovateľ je povinný poskytnúť Objednávateľovi informácie týkajúce sa plnenia predmetu Zmluvy, ktoré sú potrebné na preukázanie splnenia povinností vyplývajúcich zo Zmluvy, zákona o kybernetickej bezpečnosti a iných relevantných všeobecne záväzných predpisov Slovenskej republiky.
	2. Poskytovateľ je povinný poskytnúť Objednávateľovi súčinnosť v rámci auditu a kontroly zo strany Objednávateľa, národnej jednotky CSIRT, vládnej jednotky CSIRT alebo subjektu, ktorý je oprávnený vykonávať kontrolu alebo audit na základe príslušných právnych predpisov Slovenskej republiky, právnych aktov Európskej únie alebo právnych dokumentov vydaných oprávnenými osobami, z ktorých pre Poskytovateľa vyplývajú práva a povinnosti v súvislosti s plnením podľa Zmluvy.
	3. Zmluvné strany sa dohodli, že Objednávateľ môže vykonať audit prijatých bezpečnostných opatrení a kontrolu, najmä:
1. pravidelne raz za kalendárny rok,
2. v prípade podozrenia z porušenia Zmluvy alebo zákona o kybernetickej bezpečnosti,
3. v prípade nedodržania bezpečnostných opatrení,
4. v prípade žiadosti dozorného orgánu podľa zákona o kybernetickej bezpečnosti.
	1. Objednávateľ informuje Poskytovateľa o termíne vykonania auditu alebo kontroly oznámením zaslaným elektronickou poštou na kontakt oprávnenej osoby Poskytovateľa podľa bodu 11.6, a to minimálne 7 dní pred vykonaním auditu alebo kontroly. Poskytovateľ je povinný bez zbytočného odkladu termín auditu alebo kontroly potvrdiť alebo navrhnúť iný termín tak, aby sa audit alebo kontrola uskutočnili najneskôr do štrnástich (14) dní odo dňa zaslania oznámenia. Pokiaľ Poskytovateľ termín auditu alebo kontroly nepotvrdí, má sa za to, že s termínom súhlasí.
	2. Audit alebo kontrola sa uskutoční v mieste určenom Objednávateľom, pokiaľ sa Zmluvné strany nedohodnú na inom mieste vykonania auditu alebo kontroly.
	3. Poskytovateľ sa zaväzuje, že prijme opatrenia na zabezpečenie nápravy zistení z auditu bezpečnosti IS ESSR. V prípade identifikácie štandardných bezpečnostných zraniteľností, ktoré sú predmetom Metodiky zabezpečenia, ku ktorým existuje patch, update alebo fix, je Poskytovateľ povinný odstrániť uvedené zraniteľnosti v rámci Paušálnych služieb podľa bodu 3.2 písm. a). Rovnako sa postupuje pri zistení bežne známych bezpečnostných zraniteľností, o ktorých existuje verejne známa informácia a tieto zraniteľnosti je možné odstrániť patchom, updatom alebo fixom v zmysle príslušných štandardov odvetvia informačných technológií. V prípade, že prijatie opatrení bude vyžadovať zmenu IS ESSR, okrem prípadov uvádzaných v tomto bode, ktoré majú byť súčasťou Paušálnych služieb podľa bodu 3.2 písm. a), je Poskytovateľ povinný odstrániť uvedené zraniteľnosti v rámci Objednávkových služieb podľa bodu 3.2 písm. b).

**Článok 20**

**Platnosť Zmluvy a ukončenie Zmluvy**

1. Zmluva sa uzatvára na dobu určitú, a to na 48 mesiacov od nadobudnutia jej účinnosti.
2. Zmluva môže zaniknúť nasledujúcimi spôsobmi:
3. uplynutím doby, na ktorú bola uzatvorená;
4. dohodou Zmluvných strán;
5. uplynutím výpovednej doby na základe výpovede Objednávateľa podľa Zmluvy;
6. odstúpením od Zmluvy.
7. Objednávateľ má právo ukončiť Zmluvu písomnou výpoveďou. Výpovedná lehota začína plynúť prvý deň mesiaca nasledujúcom po mesiaci, v ktorom bola výpoveď druhej strane doručená. Výpovedná lehota trvá šesť mesiacov.
8. Poskytovateľ môže odstúpiť od Zmluvy len v prípadoch, ktoré stanovuje Zmluva alebo Obchodný zákonník.
9. Objednávateľ môže od Zmluvy odstúpiť len v prípadoch, ktoré stanovuje Zmluva alebo všeobecne záväzný právny predpis.
10. Objednávateľ môže odstúpiť od Zmluvy, ak:
11. je na majetok Poskytovateľa vyhlásený konkurz,
12. je na majetok Poskytovateľa začaté exekučné konanie alebo iný výkon rozhodnutia,
13. ak je Poskytovateľ v likvidácii, ako aj v prípade, ak súd začal voči osobe Poskytovateľa konanie podľa § 68a alebo § 68b Obchodného zákonníka,
14. ak je Poskytovateľovi povolená reštrukturalizácia,
15. ak bolo na majetok Poskytovateľa zastavené konkurzné konanie pre nedostatok majetku alebo zrušený konkurz pre nedostatok majetku,
16. ak je Poskytovateľ v kríze podľa § 67a Obchodného zákonníka,
17. ak boli voči Poskytovateľovi začaté konania obdobné konaniam podľa písm. a) až f) tohto bodu v súlade s predpismi platnými v krajine sídla Poskytovateľa, mieste podnikania Poskytovateľa alebo mieste obvyklého pobytu Poskytovateľa,
18. ak Objednávateľ preukázateľne zistí, že sa Poskytovateľ dopúšťa nelegálneho zamestnávania,
19. Poskytovateľ podstatne poruší Zmluvu.
20. Poskytovateľ sa zaväzuje Objednávateľa písomne informovať o vzniku akejkoľvek skutočnosti podľa bodu 19.6 písm. a) až g), a to najneskôr do 5 pracovných dní odo dňa, kedy sa Poskytovateľ o takej skutočnosti dozvedel.
21. Za podstatné porušenie Zmluvy sa považuje najmä ak
22. Poskytovateľ nezabezpečí garanciu dostupnosti IS ESSR najmenej vo výške 90% cieľovej prevádzkovej doby v sledovanom období,
23. Poskytovateľ minimálne trikrát neodstráni akúkoľvek chybu IS ESSR podľa Zmluvy,
24. sa vyhlásenie Poskytovateľa podľa bodu 1.7 alebo Prílohy č. 7 ukáže byť nepravdivým alebo doklad podľa bodu 1.8 neplatným,
25. Poskytovateľ nie je schopný plniť záväzky zo Zmluvy alebo oznámi Objednávateľovi, že nesplní svoje záväzky zo Zmluvy riadne a včas, a neurobí tak ani v dodatočne určenej lehote Objednávateľom,
26. sa opakovane vyskytne tá istá vada, ktorá už bola odstraňovaná podľa článku 6 minimálne trikrát,
27. Poskytovateľ neodovzdá Objednávateľovi aktualizovanú dokumentáciu IS ESSR spôsobom uvedeným v bode 7.2 a v lehote uvedenej v bode 4.13 písm. a) a b).
28. Poskytovateľ poruší svoju povinnosť vyplývajúcu mu zo Zmluvy s výnimkou situácie podľa písm. a) až f) tohto bodu a k náprave nedôjde do 48 hodín po uplynutí lehoty na splnenie jeho povinnosti.
29. Oznámenie o odstúpení od Zmluvy musí byť písomné a musí byť zaslané a doručené druhej Zmluvnej strane spôsobom podľa bodu 11.1. Účinky odstúpenia nastávajú momentom doručenia písomného oznámenia o odstúpení druhej Zmluvnej strane. Odstúpením od Zmluvy nie sú dotknuté nároky Zmluvných strán na náhradu škody v celom rozsahu a zaplatenie zmluvnej pokuty.
30. Pri ukončení Zmluvy z akéhokoľvek dôvodu ostávajú Objednávateľovi práva vyplývajúce z článku 6, 7 a 8 zachované.

**Článok 21**

**Záverečné ustanovenia**

* 1. Zmluva nadobúda platnosť dňom jej podpisu oboma Zmluvnými stranami a účinnosť dňom nasledujúcim po dni zverejnenia Zmluvy v Centrálnom registri zmlúv v súlade s ustanovením § 47a zákona č. 40/1964 Zb. Občiansky zákonník v znení neskorších predpisov a § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov.
	2. Ak sa niektoré ustanovenie Zmluvy stane neplatným alebo neúčinným, alebo ak by sa v dôsledku legislatívnych zmien dostalo niektoré z ustanovení Zmluvy do rozporu s platným právnym poriadkom Slovenskej republiky, nie je týmto dotknutá platnosť a účinnosť ostatných ustanovení Zmluvy. Namiesto neplatného alebo neúčinného ustanovenia Zmluvy platia za Zmluvne dohodnuté tie ustanovenia všeobecne záväzných právnych predpisov, ktoré sa svojim zmyslom a účelom neplatnému alebo neúčinnému ustanoveniu Zmluvy najviac približujú.
	3. Túto Zmluvu možno meniť a dopĺňať výlučne na základe dohody Zmluvných strán formou vzostupne číslovaných písomných dodatkov podpísaných oboma Zmluvnými stranami a uzavretých v súlade s platnými právnymi predpismi, a to najmä zákonom o verejnom obstarávaní.
	4. Pokiaľ nebolo v Zmluve ustanovené inak, Zmluvné strany sa riadia príslušnými ustanoveniami Obchodného zákonníka, Autorského zákona a inými všeobecne záväznými právnymi predpismi účinnými v Slovenskej republike.
	5. Zmluvné strany sa zaväzujú, že v prípade sporov o obsah a plnenie Zmluvy vynaložia všetko úsilie, ktoré je možné od nich spravodlivo požadovať k tomu, aby tieto spory boli vyriešené dohodou. Ak sa Zmluvné strany nedohodnú na spôsobe riešenia vzájomného sporu, má každá zo Zmluvných strán právo predložiť spor na rozhodnutie príslušnému súdu Slovenskej republiky.
	6. Súčasťou Zmluvy sú jej prílohy:
1. Príloha č. 1 „Základná architektúra IS ESSR“,
2. Príloha č. 2 „Rozsah poskytovaných služieb“,
3. Príloha č. 3 „Požiadavky na odborníkov“,
4. Príloha č. 4 „Mesačný výkaz činností pri poskytovaní paušálnych služieb“,
5. Príloha č. 5 „Odovzdávací a preberací protokol“,
6. Príloha č. 6- „Výkaz dostupnosti IS ESSR“,
7. Príloha č. 7- „Zoznam subdodávateľov“.
	1. Zmluva je vyhotovená v 5 vyhotoveniach s platnosťou originálu, z toho 3 sú určené pre Objednávateľa a 2 pre Poskytovateľa.
	2. Zmluvné strany vyhlasujú, že si Zmluvu prečítali, jej obsahu porozumeli, pričom svoju vôľu uzavrieť Zmluvu prejavili slobodne a vážne, určite a zrozumiteľne a na znak súhlasu ju vlastnoručne podpisujú.

**Za Objednávateľa:** **Za Poskytovateľa:**

V Bratislave dňa.................................. V ................... dňa...............................

-------------------------------------------- --------------------------------------------